Asal-Usul Keunikan Nama Orang Iceland, Serbia, Denmark, Korea Selatan dan Poland

Sekiranya anda antara jutaan peminat bola sepak, pasti anda sedar wujudnya tema-tema tertentu dalam nama pemain-pemain bola sepak mengikut negara.

Sehinggakan ada kalanya, nama semua pemain yang mewakili sesebuah pasukan kelihatan sama sahaja sehingga cukup sukar untuk kita mengenali dan membezakan nama-nama pemain.

Berikut adalah beberapa perkara menarik tentang nama pemain yang kami sedari kerap berlaku dan sedikit penjelasan ringkas mengapa fenomena itu berlaku.

Pasti anda menyedari perkara ini sekiranya anda peminat bola sepak tegar. Dengan nama seperti Gunnarsson, Sigurdsson, Finnbogason, Gudmundsson dan majoriti nama yang berakhir dengan 'son', mengapa warga Iceland mempunyai nama yang sedemikian rupa?

Iceland mempunyai sistem nama yang unik dan berbeza dengan sistem nama di negara-negara Eropah yang lain. Dengan menggunakan sistem sama yang diamalkan bergelar patronymic/matronymic, warga Iceland berbeza kerana tidak mengamalkan penggunaan 'surname' atau nama keluarga yang diwarisi seperti majoriti masyarakat barat lain.

Sebagai contoh, sekiranya nama lelaki Iceland adalah Gylfi Sigurdsson -  'Sigurdsson' itu bermaksud 'Sigurds Son' atau 'anak lelaki Sigurds' dengan Gylfi adalah namanya dan Sigurds adalah nama sebenar ayahnya. Bagi perempuan pula sebagai contoh, jika namanya Anna, nama penuhnya pula akan menggunakan gelaran 'dottir' dan menjadi Anna Sigurdsdottir sekiranya ayahnya adalah Sigurds.

Sekiranya Gylfi mempunyai dua orang anak yang bernama Jon dan Joanna, Jon akan mempunyai nama penuh Jon Gylfisson sementara Joanna pula akan diberikan nama Joanna Gylfisdottir.

Budaya ini bukan sekadar diamalkan oleh masyarakat Serbia, malahan turut sama dikongsikan oleh masyarakat Croatia dan Bosnia. Disebutkan dengan bunyi 'ich', 'itch,' 'vic' atau 'vitch' tradisi nama keluarga Serbia ini dimulakan oleh masyarakat Slavic sejak awal abad ke 20 bagi menggambarkan hubungan kekeluargaan, sama seperti masyarakat Iceland.

Dengan anggaran 2/3 masyarakat Serbia mempunyai nama keluarga yang berakhir dengan 'ic' atau 'vic' tidak hairanlah memang wujud ramai pemain-pemain bola sepak yang mempunyai nama berbunyi serupa.

Gelaran 'ic' atau 'vic' yang digunakan berbeza caranya dengan Iceland kerana masyarakat Serbia mengambil nama akhir sebagai nama keluarga yang akan diwarisi mengikut generasi. Walaupun begitu, maksudnya sama - membawa makna 'anak kepada.' Sekiranya nama keluarganya Mitrovic, ini bernama dia adalah anak kepada Mitrov yang sudah mewarisi nama tersebut selama beberapa generasi.

Sistem nama yang digunakan di Denmark hampir serupa dengan sistem yang diamalkan Serbia cuma di Denmark, gelarannya pula ditukar kepada kepada 'sen' jadi kita boleh nampak banyak nama seperti Rasmussen, Johanssen, Jensen, Christensen atau macam-macam lagi jenis nama. Semua ini diwarisi sebagai nama keluarga.

Maknanya juga serupa dengan Iceland dan Serbia - sebagai contoh 'Rasmussen' bermaksud 'Son of Rasmus' atau 'anak kepada Rasmus.' Sekiranya warga Denmark tinggal di negara luar, sebagai contoh di Amerika Syarikat misalnya, kebiasaannya ejaan kepada nama mereka akan ditukar kepada 'son' jadi Rasmussen akan bertukar menjadi Rassmusson.

Denmark telah pun mewajibkan semua keluarga mengambil satu nama keluarga untuk diwarisi sejak tahun 1828. Semua ibu bapa di Denmark pula wajib memilih nama anak mereka daripada 18 ribu nama perempuan dan 15 ribu nama lelaki yang telah disahkan oleh kerajaan Denmark.

Di Korea Selatan pula, sistem nama yang mereka gunakan sangat-sangat bergantung dengan pemerintah mereka sebelum ini dengan anggaran 1/5 daripada keseluruhan penduduk Korea mempunyai nama keluarga Kim. Dianggarkan juga nama Kim, Lee dan Park pula mewakili lebih separuh populasi Korea Selatan. Sekiranya kita lihat senarai nama pemain Korea Selatan kita dapat lihat punyalah ramai Kim dan Park mewakili skuad kebangsaan mereka.

Bagaimanapun, tradisi nama keluarga ini dimulakan oleh pemerintah Korea satu masa dulu. Raja Yuri, pemerintah Korea pada tahun 33CE mula memberikan nama keluarga bagi memudahkan dia mengenali golongan keluarga yang baik dengan kerabat di-raja. Kemudiannya pada tahun 1055, satu peperiksaan awam diadakan bagi menentukan keluarga mana yang layak menggunakan nama keluarga dan nama keluarga ini mula didaftarkan.

Pada abad ke 17, nama Kim, Lee dan Park mula menjadi popular pada mereka yang layak menggunakan nama keluarga diperingkat orang-orang kebanyakan sehingga nama tersebut mula menjadi pilihan majoriti warga Korea. Undang-undang Korea Selatan dilonggarkan lagi pada 1894 apabila secara rasminya semua warga Korea bebas untuk memilih sendiri nama keluarga, namun ramai yang memilih untuk kekal menggunakan nama Kim, Lee dan Park dengan nama Choi dan Jung melengkapkan lima nama teratas paling popular di Korea.

Sekiranya anda semak senarai pemain-pemain dari Poland, majoritinya mempunyai nama yang berakhir dengan 'ski' di hujung nama keluarganya, seperti Robert Lewandowski, Lukasz Fabianski atau Piotr Zielinski. Pada mulanya, nama yang mempunyai hujung 'ski' ini dikhaskan untuk golongan bangsawan di bahagian timur Eropah semasa zaman pertengahan dahulu kala.

Gelaran itu pada dahulunya digunakan dengan menggabungkan nama kota, estet atau bandar asal bangsawan itu, sebagai contoh Jan of Tarnow, seorang bangsawan zaman dahulu dikenali dengan nama Jan Tarnowski, kerana dia adalah pemilik warisan estet Tarnow di Poland.

Oleh kerana tidak ada halangan untuk menggunakan nama seperti yang berlaku di Korea Selatan, ramai orang Poland mula menggunakan hujung 'ski' pada nama keluarga mereka sehingga perkara itu menjadi lazim.

Ini menyebabkan berlakunya kekeliruan tentang cara mengenalpasti golongan bangsawan sebenar di kalangan masyarakat Poland. Ekoran daripada itu, sekiranya seseorang itu mempunyai nama keluarga yang berakhir dengan 'ski' - itu tidak lagi semestinya membuktikan dia berketurunan bangsawan seperti zaman dahulu.


Apa Akan Berlaku Pada Pelarian Rohingya di Masa Depan?

Mereka berjaya menyelamatkan diri daripada apa yang dinamakan oleh Pertubuhan Bangsa-Bangsa Bersatu (PBB) sebagai pembersihan etnik. Kini, lebih 700,000 orang Rohingya yang berjaya melarikan diri ke negara jiran mereka, Bangladesh berdepan masa depan tidak menentu.

Di Myanmar, kerajaan mereka terus-menerus menafikan berlakunya pembunuhan beramai-ramai. Tekanan masyarakat antarabangsa yang mahu penghantaran semula orang Rohingya ke Rakhine terus kedengaran, dengan Aung San Suu Kyi dilihat cuba membuka pintu membawa mereka pulang secara simbolik semata-mata, dengan usaha sebenar membawa pulang pelarian Rohingya masih lagi pada kadar minima.

Rancangan kerjasama di antara kerajaan Bangladesh dan Myanmar ditentang oleh pihak pelarian sendiri, yang menyebabkan proses itu memakan masa. Kerjasama di antara PBB dan kerajaan Bangladesh diteruskan dengan perjanjian memorandum tiga pihak, bersama kerajaan Myanmar - namun sehingga kini Myanmar masih belum menurunkan tandatangan pihak mereka.

Realitinya, orang Rohingya takut hendak pulang ke tempat asal mereka.

Populasi Rohingya di Myanmar sudah memanggil Rakhine sebagai tempat asal mereka selama beberapa generasi. Bagaimanapun, kerajaan Myanmar menganggap warga Rohingya sebagai pendatang asing serta menidakkan status warganegara pada mereka.

Sejak 2012 selepas tercetusnya pergaduhan etnik di Rakhine, antara masyarakat Muslim minoriti Rohingya dan masyarakat majoriti penganut agama Buddha, kerajaan Myanmar mengambil jalan mudah mengurung 120,000 orang Rohingya di dalam kawasan penempatan sementara serta tidak membenarkan mereka menjalani hidup seperti biasa.

Dalam sebuah surat yang ditulis kepada PBB, masyarakat Rohingya menggesa supaya beberapa permintaan mereka dipenuhi terlebih dahulu sebelum mereka pulang ke Myanmar, antaranya hak kewarganegaraan, rehabilitasi tanah asal mereka, kebebasan beragama, peluang mendapatkan pendidikan, bantuan kesihatan dan tiada halangan kepada pergerakan.

Sehingga kini, kerajaan Myanmar masih belum berbuat apa-apa terhadap permintaan-permintaan itu, dengan syarat kerajaan Myanmar yang mewajibkan orang Rohingya membuktikan mereka penduduk asal kawasan tersebut menjadi punca utama pertelagahan terus berlaku.

Majoriti orang Rohingya yang melarikan diri hanya hidup sehelai sepinggang tanpa ada sebarang dokumen pengenalan diri. Rumah serta tanah mereka di Rakhine pula majoritinya sudah pun dirobohkan atau dibakar, bagi membuka ruang infrastruktur baru.

Di Bangladesh, walaupun tidak lagi berdepan serangan demi serangan, masyarakat Rohingya mendapati diri mereka kurang diterima. Kerajaan Bangladesh sendiri terpaksa meletakkan syarat untuk mengurung mereka di dalam kawasan kem sehinggalah pelarian Rohingya dapat pulang ke Myanmar. Warga Bangladesh juga dilarang daripada membawa pelarian Rohingya menaiki kenderaan mereka atau menyewakan kediaman untuk golongan pelarian.

Ini semua berpunca daripada tahap ekonomi Bangladesh sendiri yang mempunyai purata pendapatan orang ramai yang rendah. Dengan kemasukan pekerja daripada golongan pelarian Rohingya yang dianggarkan berjumlah 600,000 di Bangladesh sahaja, pasti akan mengganggu gugat kehidupan masyarakat Bangladesh sendiri.

Rancangan untuk menempatkan pelarian Rohingya di sebuah pulau yang baru terbentuk dalam tempoh dua dekad sedang berlangsung yang menelan belanja hampir RM1.1 billion.

Bagaimanapun, rancangan itu dikritik pihak antarabangsa kerana akan mendedahkan pelarian Rohingya kepada bahaya taufan, banjir dan sindiket perdagangan manusia, berikutan lokasinya yang berisiko tinggi. Pulau bernama Bhasan Char itu sedang dalam proses pembinaan dengan pemindahan pertama pelarian dijangka bermula pada Jun atau Julai 2018.

Tidak diketahui lagi apakah rancangan sebenar kerajaan Bangladesh dalam menempatkan pelarian Rohingya di Bhasan Char kelak. Dengan usaha giat membina fasiliti seperti jalan dan perumahan, Perdana Menteri Bangladesh, Sheikh Hasina menyifatkan langkah pemindahan itu hanyalah bersifat sementara bagi mengurangkan jumlah pelarian yang terus masuk ke negara mereka.

Dianggarkan tahun ini saja sudah lebih 10,000 orang pelarian baru berjaya masuk ke Bangladesh menjadikan kem-kem pelarian yang dibuka semakin padat. Angka jumlah pelarian pula diramalkan akan mencecah 700 ribu orang Rohingya di Bangladesh, memerlukan satu tindakan drastik dilakukan.

Wakil kerajaan Bangladesh mengatakan besar kemungkinan pelarian yang ditempatkan di Bhasan Char tidak akan dibenarkan keluar daripada pulau tersebut, melainkan untuk tujuan pulang ke Myanmar atau mendapat tempat di negara-negara lain yang menerima kemasukan mereka. Seramai 50 orang pegawai bersenjata akan ditugaskan mengawal pulau tersebut bagi menjaga ketenteraman.

Dengan keluasan sempadan penempatan seluas 7.75km persegi, sebanyak 1.5 km persegi dijangka akan diperuntukkan sebagai kawasan perumahan. Dengan anggaran kumpulan pertama seramai 100,000 akan dipindahkan dalam pemindahan pertama, pelarian diberikan pilihan sama ada perpindahan suka rela atau melalui cabutan loteri, sekiranya jumlah yang mahu berpindah melebihi kapasiti yang telah dibuka.

Kerajaan Bangladesh mengganggarkan fasiliti di Bhasan Char perlu mampu menampung sehingga 1 juta orang pelarian, dalam memastikan pelarian Rohingya dapat meneruskan hidup tetapi dalam masa yang sama - tidak mendatangkan kesan negatif pada warganegara mereka sendiri.


Ini 8 Kesan Cendawan Magik Terhadap Otak Manusia

Cendawan magik, mushies, booms dan shrooms adalah nama samaran bagi sejenis cendawan psychedelic yang boleh ditemui di seluruh dunia. Ia mengandungi bahan aktif halusinogen, terutamanya psilocybin, sejenis halusinogen yang kuat dengan pelbagai sifat lain.

Selain daripada melihat perkara-perkara seperti cahaya yang terang dan laluan, pengguna cendawan ini juga melaporkan rasa seronok melampau dan menjadi tidak sedar sepenuhnya.

Dengan kualiti ubat-ubatan yang dilaporkan, cendawan istimewa ini menjadi aktiviti rekreasi popular bagi sesetengah orang tetapi pengalaman yang sangat mendalam bagi orang lain.

Dan kini, sains akhirnya berjaya membongkar apa sebenarnya yang dirasakan apabila seseorang itu memakan cendawan ini dan bagaimana ia mengubah fisiologi kita, menyebabkan kesan yang dilaporkan sejak dahulu lagi.

Psilocybin diketahui dapat menjejaskan otak dan menyebabkan pengguna berasa terhubung, dengan halusinasi yang bersemangat, termasuklah menjadikan bentuk, warna, rasa dan bau di sekeliling menjadi tidak menentu.

Pendek kata, otak seolah-olah mengamuk dengan kehadiran psilocybin. Seperti LSD (Lysergic acid diethylamide) halusinogen yang lain, psilocybin meningkatkan aktiviti otak dan bukannya mengurangkannya seperti beberapa ubat.

Secara khususnya, ia menjadikan otak berhubung secara luar biasa, membolehkan kawasan yang tidak biasa berkomunikasi antara satu sama lain, berlaku. Hubungan luar biasa akan hilang apabila kesan psilocybin hilang.

Satu fakta yang kurang diketahui mengenai psilocybin, adalah ia kekal selama-lamanya. Ya, cendawan magik ini boleh mengubah keperibadian dan mood anda secara kekal.

Perkara ini disahkan sendiri oleh pengguna yang melaporkan bahawa mereka tidak pernah menjadi sama seperti dahulu selepas memakan cendawan mengandungi psilocybin.

Kajian menunjukkan bahawa kesan psilocybin membuatkan seseorang itu lebih terbuka kepada pengalaman baru dan kesannya bertahan lama berterusan sekurang-kurangnya 14 bulan selepas satu dos, dan mungkin selama-laamanya.

Namun, perlu diketahu bahawa perubahan personaliti dan kesan berkekalan kepada otak pengguna selalunya adalah positif, tak pernah negatif.

Kesan unik oleh psilocybin memberikan sesuatu yang dadah-dadah lain tidak hasilkan, iaitu membuatkan otak pengguna bermimpi ketika terjaga.

Daripada imbasan fMRI, mereka yang berada di bawah pengaruh psilocybin, aliran darah menunjukkan peningkatan aktiviti dalam hippocampus dan anterior cingulate cortex, bahagian otak yang berurusan dengan emosi dan merupakan yang pertama untuk berkembang.

Kedua-dua bahagian otak ini bekerja dengan lebih baik antara satu sama lain dengan kehadiran psilocybin. Hasilnya, corak aktiviti otak ini menyerupai seseorang sedang tidur dan bermimpi, walaupun dalam keadaan sedar.

Psilocybin bukan sahaja menghasilkan keadaan seperti bermimpi tetapi juga mematikan keupayaan kognitif. Ia mempunyai kesan yang mengurangkan fungsi bahagian otak seperti prefrontal cortex yang bertanggungjawab dalam pemikiran, penaakulan dan pengenalan diri.

Ini membuatkan pengguna berasa lebih intim berkaitan dengan emosi, tanpa halangan pemikiran logik. Ramai pengguna melaporkan bahawa mereka berasa lebih intim dengan diri sendiri.

Seperti kebanyakan LSD, kajian menunjukkan bahawa psilocybin mempunyai kualiti antidepresan yang tersangat kuat. Perkara ini disahkan oleh sains sendiri. Halusinogen boleh menjadi antidepresan yang unik, sesuatu yang baru dan berbeza.

Psilocybin menyebabkan perkara ini berlaku dengan melekat dengan kuat kepada reseptor 5-TH2A di dalam otak, yang merupakan reseptor serotonin, sebahagian daripada sistem yang sama yang bertanggungjawab untuk kesan antidepresan.

Ini mungkin agak pelik dan kejutan kepada pembaca, namun sains menunjukkan bahawa psilocybin adalah dadah rekreasi yang paling selamat. Ia lebih selamat daripada alkohol, ganja dan LSD.

Semua perkara ini lebih berbahaya daripada psilocybin yang terkandung dalam cendawan magik ini.

Mereka yang mengambil psilocybin daripada cendawan ini memerlukan rawatan perubatan yang kurang pada tahun 2016 berbanding dadah-dadah rekreasi yang lain, termasuk LSD, ganja, ecstasy dan kokain.

Draipada 12,000 yang dilaporkan mengambil psilocybin pada tahun 2016, hanya 0.2% daripada mereka sahaya yang memerlukan rawatan perubatan.

Memang sukar untuk dipercayai namun hakikatnya adalah psilocybin merupakan antara salah satu dadah rekreasi yang paling selamat.

Walaupun tidak diketahui sepenuhnya bagaimana psilocybin menghasilkan kesan halusinasi yang kuat, namun ia dikatakan membuatkan sistem saraf bekerja lebih kuat, menyusun semula semua sambungannya dan membuatkan bahagian yang berbeza dalam orak dan sistem saraf untuk bekerjasama sesama sendiri, dalam pelbagai cara.

Ini membuatkan pengguna berhalusinasi kuat seperti melihat dinding melebur, warna menjadi cahaya, objek di dunia nyata bermutasi dan perubahan lain-lain yang sangat teruk.

Perkara terakhir yang diperhatikan berkaitan dengan psilocybin dan kesannya terhadap otak manusia adalah isu kesihatan keseluruhan yang disebut dalam kesusasteraan santifik.

Seperi yang dinyatakan, banyak kajian dijalankan menunjukkan bahawa terdapat banyak rawatan yang boleh diambil dari penggunaan psilocybin yang terkandung dalam cendawan masik ini, seperti rawatan kemurungan dan Gangguan Tekanan Selepas Trauma (PTSD).

Selain daripada aspek mental dan emosi, kajian juga mendapati bahawa bahan tersebut memulihkan sel-sel otak yang rosak. Ini mungkin bagaimana psilocybin membantu pesakit melawan penyakit teruk seperti OCD dan PTSD, dengan membantu menstruktur semula bahagian otak yang rosak.

Status undang-undang psilocybin di kebanyakan negara menghalang bahan ini daripada percubaan, tetapi bahan ini terbukti menjanjikan bantuan kepada manusia menjadikan otak dan minda yang lebih sihat.


Matlamat Dan Pencapaian Elon Musk Dalam Dunia Eksplorasi Angkasa

Dalam dunia teknologi, Elon Musk merupakan nama yang tidak perlu diperkenalkan lagi. Bukan sahaja tersenarai antara orang terkaya di dunia, beliau sememangnya seorang usahawan yang mempunyai visi dan misi luas terutamanya berkaitan dengan teknologi masa depan.

Dalam dunia teknologi beliau terkenal sebagai pemilik Tesla, iaitu syarikat yang mempelopori penghasilan kereta elektrik. Beliau turut mengasaskan Neuralink, syarikat yang membangunkan teknologi untuk menghubungkan otak manusia dengan komputer.

Selain Tesla dan Neuralink, Elon Musk juga mempunyai visi dan misi dalam dunia eksplorasi angkasa lepas melalui syarikat SpaceX. Antara objektif utamanya adalah membangunkan teknologi untuk eksplorasi angkasa pada kos yang jauh lebih rendah dan melakukan penjelajahan plaet Marikh. Pada awalnya, ramai pihak menganggap ideanya tidak masuk akan memandangkan dunia eksplorasi angkasa lepas ini begitu sinonim dengan NASA dan memerlukan kos yang sangat besar.

Sebagai contoh, kos untuk membangunkan teknologi roket tercanggih NASA yang dikenali sebagai Space Launch System (SLS) telah menelan kos $500 juta. Walau bagaimanapun, SpaceX telah berjaya membangunkan roket Falcon Heavy yang mempunyai kemampuan yang setanding dengan SLS pada harga hanya $90 juta, kurang satu perlima daripada kos yang dibelanjakan NASA.

Diasaskan pada tahun 2002, ramai pihak berpendapat penubuhan SpaceX pada ketika itu adalah perjudian besar dan berisiko tinggi memandangkan industri ini sudah lama dimonopoli oleh syarikat Boeing dan Lockheed. Untuk meneruskan cita-citanya ini juga, Elon Musk nekad untuk berhenti daripada pengajian PhD di Stanford University hanya dua hari selepas pendaftaran.

Kegagalan awal pada tahun 2006 dan 2007 ketika pelancaran untuk versi beta roket Falcon X hampir menyebabkan syarikat ini terus lingkup. Untuk SpaceX sahaja, Elon Musk sudah mengeluarkan kira-kira $100 juta pelaburan daripada poket sendiri. Kegagalan demi kegagalan menyaksikan syarikat ini hampir menghentikan operasinya pada tahun 2008.

Segalanya berubah apabila Peter Thiel, salah seorang pengasas bersama Paypal bersetuju untuk menjadi pelabur luar pertama buat SpaceX. Semenjak itu, SpaceX tidak menghadapi banyak masalah kewangan dan berjaya mencapai kejayaan demi kejayaan.

Selain itu, antara cabaran terawal SpaceX adalah untuk mendapatkan kebenaran melakukan pelancaran ke angkasa lepas daripada pihak United States Air Force. Permohonan SpaceX mendapat tentangan daripada  United Launch Alliance, iaitu sebuah pakatan antara syarikat Boeing dan Lockheed Martin yang sudah lama memonopoli industri ini.

Walaupun menghadapi pelbagai masalah pada peringkat awal, SpaceX kini boleh dikatakan syarikat yang sudah stabil. Mereka berjaya mendapat beberapa kontrak daripada pihak kerajaan, tentera dan syarikat swasta untuk pelancaran satelit ke angkasa lepas. Untuk rekod, mereka sudah melancarkan kira-kira 50 misi roket Falcon 9 (ada antaranya digunakan semula). Pada tahun 2018, syarikat ini dianggarkan bernilai lebih $20 bilion.

Sejak 2009, NASA telah memberikan kontrak kepada SpaceX bernilai $1.6 bilion untuk menghantar bekalan makanan, perubatan dan peralatan ke Stesen Angkasa Antarabangsa (ISS - International Space Station). Ini merupakan satu sejarah besar kerana buat pertama kalinya NASA memberi kepercayaan kepada syarikat swasta untuk menghantar bekalan ke ISS.

Salah satu kejayaan terbesar SpaceX adalah pelancaran roket Falcon Heavy pada bulan Februari 2018. Falcon Heavy dikatakan mempunyai kemampuan setanding roket SLS milik NASA pada harga yang jauh lebih murah. Turut dilancarkan bersama-sama dengan roket ini adalah kereta Tesla.

Elon Musk merupakan seorang yang bercita-cita besar dan ini dapat dilihat pada visi yang ingin dicapai melalui SpaceX. Pada 2016, beliau telah membuat sebuah pengumuman yang mungkin tidak dipernah diimpikan orang ramai iaitu pelancaran eksplorasi ke planet Marikh menjelang tahun 2022.

Misi pertama pelancaran roket tanpa pemandu ini akan memberi fokus kepada kajian untuk mencari sumber air dan mengenal pasti potensi ancaman kepada manusia yang hidup disana. Selain itu, misi pertama ini turut akan membawa bersama bekalan kuasa dan infrastruktur sokongan hayat. Sekiranya semuanya berjalan lancar, misi kedua bakal dilancarkan pada tahun 2024.

Bagi misi ini, Elon Musk juga mengumumkan penciptaan roket baru yang dikenali sebagai BFR. BFR ini kelak bakal menggantikan roket Falcon 9 dan Falcon Heavy. Malah, ianya dijangkan dapat menjimatkan kos kerana boleh digunakan semula dalam tempoh yang lebih lama. Saiznya juga dikatakan dapat memuatkan 100 penumpang dan mampu membawa bekalan yang mencukupi untuk eksplorasi ke Marikh.


8 Fakta Gila Dan Ganas Berkaitan Perang Dunia Pertama

Apabila bercakap mengenai perang yang menghancurkan dan kejam, maka Perang Dunia Pertama adalah calon terbaik.

Walaupun Perang Dunia Kedua mencetuskan insiden ngeri iaitu Holocaust dan perang terkemudian seperti Perang Vietnam melihatkan cara baru untuk melakukan pembunuhan beramai-ramai, namun WW1 juga menyaksikan perkara yang sama.

Banyak negara terlibat sibuk memperluaskan empayar mereka dengan membentuk pakatan dengan negara lain di Eropah pada tahun sebelumnya. Ini bermakna, dari segi bilangan populasi terlibat, banyak negara yang telah diseret ke dalam perang ini melebihi apa yang sepatutnya.

iluminasi.com ingin kongsikan 8 fakta dahsyat yang ramai tak tahu mengenai Perang Dunia Pertama.

Walaupun banyak negara-negara yang terlibat dalam Perang Dunia Pertama, namun 3 watak utama adalah Jerman, Rusia dan England. Dan apa yang lebih menariknya adalah Raja ketiga-tiga negara ini adalah sepupu!

Malangnya ia tidak menghalang perang daripada berlaku. Raja George V dari England, Tsar Nicholas II dari Rusia dan Kaiser Willhelm II dari Jerman berasal dari keturunan yang sama, iaitu melalui Ratu Victoria dari England.

Sebenarnya ketiga-tiga pemerintah ini tidak mahu berperang kerana mengetahui betapa buruk kesannya terhadap negara-negara terlibat. Namun, ketika mana semunya sudah berada di luar kawalan, mereka sudah tidak berkuasa untuk menghalang perang ini.

Pengedar senjata yang tamak dan ketua tentera mengambil kira pendapat umum dan tanpa ragu-ragu menentukan nasib Eropah dalam perang ini. Pelbagai pakatan juga membuatkan mustahil bagi mereka untuk mengelak daripada berperang.

Amerika Syarikat menyertai perang ini pada tahun 1917 apabila mengisytiharkan perang terhadap Jerman. Ketika itu, bahasa Jerman digunakan secara meluas di AS dan juga diajarkan di sekolah. Namun ia telah dihentikan serta-merta.

Pengunaan bahasa Jerman diharamkan dan ia tidak lagi diajar di sekolah. Baka anjing Jerman yang terkenal seperti Daschound dan German Shepherd diubah namanya untuk melenyapkan segala kaitan dengan Jerman. Malah, makanan Jerman seperti Saur Kraut juga diberikan nama berlainan bagi menghapuskan asal-usul Jerman.

Satu masa dulu terdapat beberapa empayar yang sangat terkenal dan berkuasa di dunia seperti Empayah Uthmaniyyah, Rusia dan Jerman yang paling teruk terjejas. Ketika penghujung WW1, perjanjian telah dilakukan yang melihatkan empayar-empayar ini hilang kawasan dan sempadan yang luas di seluruh Eropah. Empayar Uthmaniyyah dikatakan mendapat kesan yang paling buruk.

Kebanyakan tanah-tanah  mereka dirampas seperti Algeria, Albania, Croatia, Greece, Hungary, Iraq, Romania dan Turki. Ini hanyalah sebahagian kecil daripada senarai yang dirampas dari mereka untuk membentuk negara-negara moden.

Rusia kehilangan Poland daripada empayarnya dan menjadi negara merdeka manakala German melihat tanah di bawahnya iaitu Austria-Hungary berpecah kepada Austria, Hungar, Czechoslovakia dan Yugoslavia.

Apabila bercakap mengenai kekejaman perang, cara yang dihasilkan untuk membunuh pihak musuh adalah yang paling menonjol. Antara salah satu perkakasan perang yang wajib ada pada ketika ini iaitu kereta kebal dihasilkan ketika WW1.

Ia dihasilkan untuk membunuh pihak musuh di medan perang dalam masa yang sama menjamin keselamatan tentera. Ia juga diharapkan akan menamatkan pembunuhan besar-besaran dan kebuntuan yang dilihatkan dalam peperangan parit.

Dikenali sebagai kapal darat, penciptaan kereta kebal berjaya mencapai sasaran walaupun terpaksa berhadapan masalah kerosakan yang kerap di medan perang.

Ketika bergelut dalam peperangan ini, pelbagai teknologi baru digunakan daripada kereta kebal sehinggalah perang kimia. Kemajuan dan perkembengan pesat dalam persenjataan ketenteraan membawa kepada cara-cara baru yang pintar dalam bertempur dengan musuh.

Salaah satunya adalah sesetengah tentera menggali terowong sedalam 100 kaki di bawah sistem parit secara rahsia. Sebaik sahaja mereka menemui parit musuh di atas parit dalam mereka, tentera tersebut akan meletakkan sebanyak bahan letupan yang boleh dimuatkan.

Apabila ia diletupkan, kesannya adalah mencetuskan malapetakan bagi pihak musuh. Salah satu letupan dahsyat adalah seperti yang berlaku di Messines Ridge di Belgium, di mana bahan letupan lebih daripada 400,000 kilogram diletupkan yang membuatkan bunyi yang tersangat kuat sehinggakan ia boleh didengari oleh penduduk di London sejauh 320 kilometer.

Ini bermakna jika letupan berlaku di Selangor, ia boleh sampai ke telinga penduduk di Pulau Pinang.

Sebelum perang ini meletus, tiada apa-apa perang dunia pernah berlaku dalam sejarah. Ini bermakna tiada siapa yang tahu untuk menggelarkan perang tersebut sebagai perang apa ketika ia berlaku.

Mereka hanya memberikan nama lain seperti yang mereka lakukan dalam peperangan terdahulu, seperti perang Boer atau Crimea. Ketika itu, "Great War" adalah yang paling popular walaupun di Amerikaa Syarikat ia dikenali sebagai Perang Eropah.

Nama "Perang Dunia Pertama" mula menjadi popular pada tahun 1917 apabila media Amerika Syarikat menggunakannya secara meluas.

Apa yang menarik adalah sebelum WW1 bermula, Amerika Syarikat bukanlah kuasa yang terbesar di dunia. Dan ketika perang ini tamat, semuanya telah berubah. Masalah yang timbul adalah kos peperangan ini merosakkan ekonomi negara-negara terlibat.

Walaupun AS juga terlibat, namun kos terhadap ekonomi dan industri mereka tidaklah begitu teruk. Malah, AS adalah pembekal utama senjata dan peluru kepada kuasa-kuasa utama Eropah yang melihatkan mereka menjana ekonomi dengan pesat sekali.

Di penghujung perang, negara-negara yang tak mampu membayar apa yang mereka telah gunakan menyebabkan mereka berhutang dengan Amerika Syarikat.

Mungkin apa yang paling sedih dan kejam mengenai WW1 adalah ia menjadi asas kepada Perang Dunia Kedua. Pada akhir Perang Dunia Pertama, Jerman tewas dan diarahkan menandatangani Perjanjian Versailles oleh negara-negara yang menang.

Ia bukan sahaja membuatkan mereka bersetuju membayar wang yang banyak untuk membantu membina semula Eropah (terlalu luas dan Jerman hanya melangsaikannya sehingga tahun 2010), tetapi juga menerima tanggungjawab penuh terhadap perang tersebut.

Sekutu tersebut percaya hukuman ini sangat keras sehingga mereka tidak berani untuk berperang lagi. Tetapi apa yang berlaku adalah sebaliknya. Perkara itu membuatkan Jerman mengalami kemelesetan ekonomi yang menyebabkan kebangkitan Adolf Hitler.

Beliau menekankan kebencian orang Jerman terhadap layanan terhadap mereka pada penghujung Perang Dunia Pertama dan orang ramai sukakan cara Hitler menentang ketidakadilan terhadap mereka.

Akhirnya, Hitler telah mencetuskan Perang Dunia Kedua dengan menceroboh dan menyerang Poland pada 1 September 1939.


5 Peristiwa Sejarah Menarik Mengenai Perang Dunia Pertama

Berbanding Perang Dunia Kedua, kisah dan sejarah sebenar mengenai Perang Dunia Pertama jarang diperkatakan. Hal ini mungkin disebabkan peperangan ini jarang dirujuk sebagai Perang Dunia Pertama lain tetapi menggunakan nama lain. Sebagai contoh, Amerika Syarikat merujuk peperangan ini sebagai "European War" manakala kebanyakan negara lain menamakan peperangan ini sebagai "Great War" atau "The Great War for Civilisation".

Perang Dunia Pertama ini tidak seperti Perang Dunia Kedua dan terkemudian yang menyaksikan penggunaan pelbagai teknologi senjata baru. Kebanyakan askar masih lagi menggunakan teknik menyorok dan melakukan serangan daripada parit yang dibina.

Perang Dunia Pertama ini tercetus di Eropah sebelum merebak ke kawasan lain dan menyaksikan penglibatan kira-kira 70 juta askar dimana 60 juta daripadanya berasal daripada Eropah. Statistik ini menjadikan perang ini sebagai salah satu perang terbesar dalam sejarah. Sementara itu, kira-kira 9 juta askar dan 7 juta orang awam telah terkorban dalam peperangan ini.

Kali ini, pihak Iluminasi ingin berkongsi beberapa fakta ringkas dan menarik mengenai Perang Dunia Pertama yang jarang diperkatakan ini.

Untuk rekod, Perang Dunia Pertama berlaku dalam tempoh 4 tahun iaitu dari 28 Julai 1914 hingga 11 November 1918. Peperangan ini menyaksikan negara-negara terlibat telah membentuk 2 pasukan, iaitu The Allies dan Central Powers. Pakatan The Allies ini pada awalnya dianggotai oleh British, France, Belgium dan Russia sebelum dianggotai Amerika Syarikat dan beberapa negara lain.

Sementara itu, pakatan Central Powers pula dianggotai oleh Jerman, Austria, Hungary, Bulgaria dan Turki. Konflik awal tercetus apabila pewaris takhta kerajaan Austria-Hungary telah dibunuh oleh seorang nasionalis Yugoslavia. Ini mendorong berlakunya beberapa krisis diplomatik yang dikenali sebagai July Crisis yang menyaksikan negara-negara terlibat membentuk dua buah pasukan.

Serangan Jerman ke atas Belgium menyebabkan Britain mengisytiharkan perang ke atas Jerman. Pada ketika itu, kerajaan Britain dikatakan mempunyai pasukan tentera yang sangat kuat dan dijangkakan mampu menang mudah. Ramai pihak yang menyangka perang yang bermula pada waktu musim panas itu akan tamat dalam tempoh 4 bulan iaitu sebelum perayaan Hari Natal. Walau bagaimanapun, Perang Dunia Pertama ini hanya tamat 4 tahun kemudian, bukannya 4 bulan seperti yang dijangka.

Dalam peperangan, selain askar yang terlibat dalam peperangan pihak wartawan merupakan antara orang yang penting yang memainkan peranan untuk membuat liputan keadaan semasa di medan perang. Dalam mana-mana perang sekalipun, golongan wartawan ini adalah pihak berkecuali dimana mereka tidak boleh dibunuh oleh mana-mana pihak.

Walau bagaimanapun, semasa Perang Dunia Pertama, golongan wartawan dianggap sebagai ancaman kepada negara-negara yang terlibat. Bagi menghalang penyebaran informasi sewaktu Perang Dunia Pertama, kerajaan mengharamkan wartawan daripada ke medan peperangan dan jika ditangkap mereka boleh dibunuh.

Bagi kerajaan, mereka berpendapat segala informasi yang dimuatkan di akhbar secara tidak langsung boleh membantu pihak musuh mengetahui keadaan sebenar tentera mereka. Selain itu, pengharaman ini juga untuk mengelakkan orang awam daripada mengetahui perkara sebenar yang berlaku seterusnya menyebabkan orang awam menjadi panik.

Dalam mana-mana perang sekalipun, secara umumnya kanak-kanak diharamkan daripada menglibatkan diri. Walau bagaimanapun, statistik menunjukkan terdapat kira-kira 250,000 kanak-kanak yang menyertai pasukan tentera Britain. Bagaimanakah hal ini boleh terjadi?

Apabila perang hampir meletus, pihak Britain telah melakukan upacara besar-besaran untuk merekrut askar baru. Hanya mereka yang sudah berumur 18 tahun ke atas sahaja dibenarkan menyertai pasukan tentera. Walau bagaimanapun, ketiadaan sijil kelahiran menyaksikan ramai golongan kanak-kanak telah menipu umur mereka untuk menyertai tentera.

Selain didorong semangat patriotik, kebanyakan kanak-kanak ini mengambil keputusan untuk menyertai peperangan untuk melarikan diri daripada kehidupan mereka yang sukar. Terdapat juga kanak-kanak yang menukar nama mereka bagi mengelakkan dikesan oleh ibu bapa dan pihak sekolah. Mengikut rekod, Sidney Lewis merupakan kanak-kanak termuda yang direkrut dimana beliau hanyalah berusia 12 tahun ketika itu!

Sewaktu perang, pihak British memerlukan bekalan darah yang banyak untuk merawat askar yang tercedera di medan pertempuran. Pada waktu tersebut, darah akan dipindahkan secara terus daripada seorang askar kepada askar yang lain. Seorang doktor daripada tentera Amerika Syarikat bernama Kapten Oswald Robertson kemudian mencetuskan idea pengwujudan bank darah.

Tahun 1917 menyaksikan kewujudan bank darah pertama dalam sejarah. Bagi mengelakkan darah daripada membeku, maka larutan sodium citrate dicampurkan pada darah yang disimpan di dalam bekas khas itu. Ianya kemudian akan diletakkan dalam kotak khas yang diisi ais untuk mengelakkannya daripada rosak. Setiap bekalan darah tersebut mampu bertahan sehingga 28 hari.

Penggunaan Shrapnel (peluru tabur) pada ketika itu menyaksikan banyak kecederaan parah di muka yang dialami oleh askar. Bagi membantu mangsa yang terkena peluru ini, seorang doktor Dr Harold Gillies berjaya merintis teknik awal pembinaan semula wajah.

Perang Dunia Pertama menyaksikan penggunaan parit sebagai lokasi menyorok dan menembak sebagai strategi perang yang utama. Ini menyebabkan tiada progres yang ketara daripada kedua-dua belah pihak. Malah dikatakan 9 daripada 10 askar yang berada dalam parit ini tersebut terselamat daripada dibunuh oleh musuh. Maka penggunaan jentera berat seperti kereta kebal sangatlah diperlukan.

Sebelum tercetusnya perang, beberapa cadangan dan idea di England, Perancis dan Jerman untuk membina kereta kebal telah ditolak. Maka, ketika waktu perang pihak England dan Perancis secara rahsia telah membangunkan kereta kebal bagi mengalahkan pihak musuh yang sukar ditewaskan kerana kewujudan parit-parit ini.

England merupakan negara pertama yang mencipta kereta kebal yang praktikal di medan perang dimana ianya digunakan sewaktu Perang Somme pada September 15 1916. Perang Somme merupakan salah satu daripada beberapa siri peperangan yang berlaku sewaktu era Perang Dunia Pertama.


7 Spesis Labah-Labah Paling Besar Di Dunia

Labah-labah adalah haiwan dari keluarga artropod yang mempunyai 8 kaki. Makhluk ini menduduki tangga ke-7 sebagai haiwan yang mempunyai spesis paling banyak di dunia.

Dan walaupun kebanyakan labah-labah yang kita temui dalam kehidupan seharian biasanya bersaiz kecil, namun terdapat banyak daripada haiwan ini yang bersaiz besar. iluminasi.com ingin kongsikan 7 labah-labah paling besar di dunia.

Labah-labah Hercules Baboon adalah spesis yang paling jarang ditemui di dunia. Dengan bersaiz 20.3 sentimeter dari segi bukaan kaki, ia merupakan labah-labah ke-7 paling besar di dunia.

Walaupun begitu, anda tak perlu risau kerana ia tidak lagi dijumpai sejak tahun 1900. Jadi, jika anda seorang pengumpul labah-labah, jangan tertipu jika ada yang ingin menjual labah-labah rare ini kepada anda.

Malah, hanya seekor labah-labah ini sahaja pernah ditemui oleh manusia, yang kini berada di Natural History Museum di London.

Labah-labah ini tidak memakan baboon, walaupun terdapat perkataan itu pada namanya. Ia lebih suka menjadikan serangga sebagai makanan.

Labah-labah Poecilotheria Rajaei ditemui baru-baru ini di Sri Lanka, paada tahun 2009. Labah-labah ini mempunyai bukaan kaki dengan panjang 18 sentimeter bagi jantan dan 22 sentimeter bagi betina. Ia mempunyai warna kelabu dengan jalur hitam putih di bahagian perutnya.

Ia menjadikan pokok tumbang, batu dan rumah manusia sebagai habitatnya. Poecilotheria Rajaei menjadikan serangga kecil, lipas dan tikus kecil sebagai makanan. Racun yang dimiliki oleh spesis ini mempunyai kegunaan perubatan

Labah-labah taratula Colombian Giant Black dengan nama saintifik Xenesthis monstrosa boleh membesar dengan bukaan kaki berukuran 23 sentimeter. Ia biasanya berwarna hitam namun mempunyai bulu coklat dan tompoh merah.

Spesis ini pemangsa yang sangat agresif, namun tidak berbahaya kepada manusia dan hanya kelihatan menakutkan sahaja. Seperti tarantula lain, spesis ini mengalami "botak" pada di antara bahagian perut dan leher setelah berusia.

Ia memakan tikus, cicak kecil, cengkerik dan serangga besar. Ia tidak meragam apabila dipegang oleh manusia membuatkan labah-labah ini sangat popular di kalangan pengumpul.

Walaupun namanya "birdeater", namun labah-labah Salmon Pink Birdeater Brazil ini tidak memakan burung. Ia menjadikan serangga, cicak, katak dan tikus sebagai makanan rujinya.

Labah-labah ini ditemui di hutan hujan dan mempunyai panjang kaki iaitu 25.4 sentimeter. Ia mempunyai badan berwarna coklat dengan bulu merah jambu yang digunakan untuk menembak mangsanya, dengan tujuan melumpuhkan. Jika masuk ke dalam mata, ia boleh menyebabkan buta.

Kemudian ia akan menerkam mangsa dan menyemburkan jus penghadaman di atas mangsa tersebut bagi tujuan mencerna sebelum menyedut mangsa.

Biasanya ditemui di negara Amerika Selatan seperti Brazil, Uruguay, Paraguay dan Argentina, labah-labah Grammostola Anthracina ini adalah labah-labah ke-5 paling besar di dunia dengan saiz bukaan kaki berukuran 26 sentimeter.

Namun ia juga boleh ditemui di mana-mana sahaja kerana ia biasanya dijual di kedai haiwan disebabkan oleh terkenal di kalangan pengumpul labah-labah.

Spesis ini adalah sangat jinak, kecuali ia berasa terancam dan dianggap sebagai gergasi yang lemah-lembuh.

Labah-labah ini akan berkelakuan baik selagi ia diberikan makanan seperti tikus, serangga dan cengkerik serta tinggal di persekitaran yang kering dan lembap.

Labah-labah Huntsman boleh membesar sehingga 30 sentimeter panjang dan panjang kaki mencecah 15 sentimeter. Ia berasal dari Asia namun juga boleh ditemui di kawasan subtropika seperti Florida, Texas dan California.

Labah-labah ini mengembara ke Amerika Syarikat dengan menumpang pada buah pisang, yang mana memberikannya gelaran labah-labah pisang.

Apa yang menakutkan mengenai labah-labah ini adalah ia makan dengan begitu pantas, boleh berjalan ke bahagian sisi dan mampu bergerak dengan sempurna di atas permukaan licin seperti kaca tanpa masalah.

Huntsman agak agresif dan kerap memasuki rumah dan kereta. Labah-labah betina bertelur sehingga 200 telur pada satu masa dan menjaganya selama 3 minggu.

Dan gelaran labah-labah paling besar di dunia menjadi milik Goliath Birdeater, dari keluarga tarantula. Dan seperti namanya, labah-labah ini adalah cukup besar untuk jadikan burung-burung kecil sebagai mangsanya. Besar gila!

Seperti labah-labah Huntsman, Goliath Birdeater mampu mencapai saiz 30 sentimeter dari segi panjang badan dan mempunyai taring bersaiz 2.54 sentimeter. Ia dianggap lebih besar daripada labah-labah Huntsman disebabkan jisim badan yang lebih berat.

Goliath Birdeater memiliki bulu-buluh yang kecil di tubuhnya yang boleh "ditembak" kepada sesiapa sahaja jika berasa terancam. Gigitannya tidaklah membunuh, kecuali jika anda alahan.

Namun jika digigit, anda akan mengalami sakit yang amat sangat, mual dan peluh yang melimpah.


5 Kes Kontroversi Berkaitan Penjualan Nama Domain Website

Beberapa tahun dahulu, domain bagi sesuatu laman web adalah terhad kepada 22 Top-Level Domains (TLDs) seperti ".com", ".net", ".org" dan juga TLDs khas yang dikeluarkan untuk negara-negara seperti ".co.uk" (UK) dan ".us" (us). Malaysia juga mempunyai TLDs sendiri antaranya ".my" dan ".com.my".

Walau bagaimanapun, segalanya berubah kebelakangan ini apabila pihak Internet Corporation for Assigned Names and Numbers (ICANN), iaitu organisasi yang mengawal pengeluaran TLDs ini mula membenarkan sesebuah syarikat dan organisasi untuk memohon domain khas. Bagi membolehkan sesuatu TLDs baru dicipta, pihak ICANN memerlukan setiap syarikat atau organisasi yang memohon untuk melakukan bidaan. Tawaran bidaan ini pula boleh dicabar dan ditolak oleh sesuatu syarikat, organisasi mahupun negara.

Bagi sesebuah syarikat atau organisasi yang memenangi sesuatu bidaan pula, mereka boleh memilih sama ada untuk menggunakannya pada syarikat atau organisasinya sahaja, atau membenarkan pihak lain untuk turut sama menggunakannya. Akibat daripada kebenaran ICANN untuk mendaftarkan TLDs ini, terdapat banyak TLDs pelik yang wujud seperti ".hotel" dan ".sucks".

Kewujudan TLDs yang pelik ini secara tidak langsung telah mencetuskan beberapa kontroversi antaranya berkaitan hakcipta. Kali ini, Iluminasi ingin berkongsi 5 kontroversi besar yang terjadi diakibatkan oleh kewujudan senarai TLDs yang pelik ini.

Domain .sucks merupakan antara TLDs paling kontroversi dan paling ditakuti oleh jenama-jenama besar. Bayangkan sekiranya terdapat seorang pelanggan yang tidak berpuas hati dengan servis atau produk sesuatu syarikat, kemudian mendaftarkan TLDs .sucks ini dengan nama syarikat tersebut. Contohnya amazon.sucks. Sudah tentulah ini akan memberikan reputasi buruk kepada syarikat tersebut.

Bagi mengelakkan perkara ini terjadi, syarikat-syarikat besar biasanya akan membeli apa sahaja TLDs yang boleh didaftarkan atas nama syarikat mereka bagi mengelakkan orang ramai daripada menyalahgunakannya. Kontroversi terjadi apabila syarikat Vox Populi Registry Ltd. yang mempunyai hak keatas pendaftaran TLDs .sucks ini mengenakan harga yang terlalu mahal untuk pendaftaran domain ini.

Lebih menjadi kontroversi apabila syarikat pendaftar ini menggunakan teknik mengugut syarikat-syarikat besar ini sekiranya mereka tidak mahu membayar harga yang diminta, domain-domain syarikat tersebut akan ditujukan ke forum-forum yang membolehkan para netizen memberi kritikan kepada jenama syarikat-syarikat tersebut. Berang dengan tindakan syarikat syarikat Vox Populi Registry Ltd., pemilik-pemilik bisnes menggesa ICANN melaporkan perkara tersebut kepada US Federal Trade Commission untuk mengambil tindakan yang sewajarnya.

Pihak ICANN telah memperkenalkan TLDs .xxx pada tahun 2011. Tujuan utamanya adalah bagi membolehkan pemilik laman pornografi menggunakannya dan memudahkannya dibezakan oleh orang ramai. Walau bagaimanapun, ianya mencetuskan panik dalam kalangan pemilik laman web yang tiada kaitan dengan laman pornografi.

Banyak syarikat dan juga universiti di Amerika Syarikat mula mendaftarkan alamat laman web mereka dengan domain .xxx untuk mengelakkan ia dibeli dan disalahgunakan oleh orang lain. Syarikat-syarikat besar seperti Pepsi, Google dan Youtube turut sama mendaftarkan domain mereka - pepsi.xxx, google.xxx dan youtube.xxx. Perkara sama turut berlaku pada TLDs .porn dan .adult apabila kedua domain itu diperkenalkan.

Pihak ICANN masih lagi mempertimbangkan untuk memperkenalkan TLDs .catholic. Pihak Vatican merupakan merupakan entiti yang memohon pengenalan TLDs ini, malah sudahpun membuat bayaran sebanyak $185,000 untuk membolehkan bidaan keatasnya dilakukan. Sekiranya berjaya, pihak Vatican akan mempunyai hak keatas TLDs .catholic ini dan mempunyai autoriti untuk mengehadkan pihak tertentu sahaja mendaftarkannya.

Walau bagaimanapun, permintaan Vatican ini ditentang keras oleh pihak Arab Saudi. Arab Saudi menentang sebarang pendaftaran TLDs baru yang mempunyai kaitan dengan agama termasuklah sekiranya ia mempunyai kaitan dengan agama Islam seperti TLDs .islam, .halal dan .ummah. Menurut pihak Arab Saudi, pemilikan TLDs .catholic oleh pihak Vatican adalah tidak adil kerana terdapat mazhab lain dalam agama Kristian seperti pihak Eastern Orthodox Church dan Oriental Orthodox Church yang menganggap mereka juga sebahagian daripada golongan Katolik.

Pada tahun 2012, kira-kira 20 pemilik bisnes membayar pihak ICANN $185,000 bagi membuat bidaan bagi TLDS .corp, .home, and .mail. Walau bagaimanapaun, tidak lama kemudian pihak ICANN mendapati ketiga-tiga TLDs ini banyak digunakan dalam jaringan intranet dan juga tetapan DNS. Sekiranya mereka membenarkan pendaftaran ketiga-tiga TLDs ini, ianya akan menyebabkan isu sekuriti dimana pengguna internet boleh mengakses jaringan peribadi.

Setelah 6 tahun mempertimbangkan perkara ini, pihak ICANN mengambil keputusan untuk tidak akan membenarkan pendaftaran ketiga-tiga TLDs ini sampai bila-bila. Mereka turut memulangkan kembali bayaran yang dibuat oleh 20 pemilik bisnes yang berminat untuk membuat bidaan bagi TLDs ini.

TLDs .su dikeluarkan suatu ketika dahulu dimana ianya dikhaskan untuk negara Soviet Union. Ianya dikeluarkan khas untuk pihak USSR pada tahun 1990, setahun sebelum keruntuhan kerajaan Soviet Union runtuh dan berpecah kepada beberapa negara kecil. Dengan kejatuhan Soviet Union, TLDs .su sepatutnya dilupuskan sama seperti TLDs .yu untuk Yugoslavia dan .dd untuk Jerman Barat yang tidak lagi wujud. Malangnya, perkara tersebut tidak berlaku dan TLDs .su masih kekal sehingga ke hari ini.

Kini, TLDs .su ini banyak digunakan oleh penggodam dan penjenayah untuk melakukan jenayah digital seperti penghantaran mesej spam, bot, serangan DDoS dan penyebaran virus. Banyak penjenayah memilih TLDs .su semenjak 2011 apabila pihak Russia mengetatkan polisi untuk pemilikan domain dengan akhiran .ru. Sementara itu. antara sebab TLDs .su tidak dimansuhkan adalah kerana terdapat kira-kira 120,000 laman web sah yang masih menggunakannya.


7 Perkara Yang Dipendam Individu Introvert Yang Konon Pendiam

Jika anda seorang berperwatakan introvert atau mengenali introvert, pasti anda tahu bahawa kehidupan ini tidaklah mudah bagi mereka. Ciri-ciri keperibadian dan sifat mereka cenderung menjadikan mereka lebih menyendiri, tetapi lumrah manusia memerlukan kita untuk berinteraksi dengan yang lain.

Perkara ini menjadikan mereka makan hati. Mereka menjalani hidup yang secara kualitatif nya berbeza daripada yang lain, yang mana kebanyakan introvert menghabiskan masa dengan mepikiran sendiri.

Pendek kata, tak banyak yang ditunjukkan dan didedahkan kepada orang lain, dan iluminasi.com ingin kongsikan 7 perkara yang disembunyikan oleh introvert daripada orang lain.

Introvert sangat lemah dalam berinteraksi secara berbual kecil dan lebih suka mengambil bahagian dalam perbualan yang benar-benar tulen dengan orang lain dengan topik yang relevan.

Mereka bukan jenis orang yang suka menghiburkan orang lain hanya sebab kebiasaan sosial memerlukan kita melakukannya. Ini membuatkan mereka tersangat tidak selesa apabila bertemu dengan orang baru.

Mereka tidak mempunyai idea bagaimana untuk memulakan interaksi dan bagaimana untuk meneruskannya. Walaupun mereka mungkin tahu banyak perkara, introvert akan kehabisan topik dan berasa terganggu dengan perkara ini.

Walaubagaimanapun, mereka tak tahu cara untuk menunjukkan rasa takut apabila ditinggalkan dengan orang yang baru ditemui, dan masih cuba untuk berinteraksi walaupun ia membosankan mereka.

Ia adalah lumrah semulajadi manusia untuk bercakap dan berinteraksi. Berkomunikasi mengenai idea anda dengan orang lain adalah asas dalam kehidupan manusia. Walaubagaimanapun, introvert lebih banyak menyimpan perasaan walaupun mereka sangat mahu bercakap.

Mereka menyembunyikan perasaan untuk bercakap dan meluahkan kerana tidak pasti sama ada perbualan tersebut berbaloi dengan usaha yang mereka harus lakukan. Mereka ragu sama ada boleh mempercayai orang yang ingin dikongsi idea untuk mempunyai perbincangan yang bermakna, membuatkan introvert terus menyembunyikan pemikiran sebenar mereka.

Introvert banyak menghabiskan masa mereka bersendirian dan dalam fikiran mereka yang mana mereka mencipta dunia sendiri untuk mendapatkan ketenangan. Ini adalah dunia mereka yang mereka hasilkan dengan kesabaran dan dedikasi dan bagi mereka, ia berasa seperti rumah yang sangat selesa.

Walaubagaimanapun, "rumah" ini tidak boleh diakses oleh semua orang. Introvert menyembunyikan dunia dan diri dalaman mereka, dan hanya membenarkan orang yang benar-benar dipercayai sahaja untuk masuk.

Mereka tersangat memilih dalam membenarkan orang masuk ke dalam "rumah" ini dan bekerja keras dalam menyembunyikan fikiran di benak hati mereka.

Salah satu daripada sebab penting mengapa introvert menjadi tersangat pemalu dan pendiam adalah kerana mereka tidak mudah mempercayai orang lain dengan pemikiran mereka. Mereka tak pasti apa yang ingin diperkatakan akan sampai kepada orang lain seperti mana yang mereka ingin maksudkan.

Malah, mereka juga sangat takut jika disalahfaham. Mereka hanya membenarkan beberapa orang sahajaa yang tahu pendapat sebenar mereka dan hanya selepas mereka pasti bahawa mereka tidak akan dihakimi.

Oleh sebab faktor kepercayaan inilah membuatkan mereka lebih banyak menyimpan perasaan.

Disebabkan terlalu menyimpan dan menyembunyikan pemikiran dan emosi, ia membuatkan mereka tidak dapat memberitahu bahawa mereka juga terluka. Adalah sangat jarang bagi mereka untuk bercakap apa yang ada di fikiran dan lebih memilih untuk terseksa sendiri daripada memberitahu orang lain.

Ini mungkin kerana mereka beranggapan rasa kekecewaan itu dilihat sebagai tanda kelemahan mereka yang mana tidak ingin dianggap sedemikian. Introvert akan terus senyum walaupun mereka sepatutnya menangis, dan ketawa apabila mereka patut bersuara.

Introvert boleh bosan dengan begitu mudah. Mereka adalah jenis orang yang sangat cekap dengan idea-idea dan dengan itu mereka berpindah dari satu idea ke idea seterusnya dengean begitu cepat.

Ini bermakna mereka biasanya cepat kehabisan idea untuk difikirkan dan berasa terganggu.

Namun, perkara ini disimpan oleh introvert dengan rapi kerana mereka tahu menunjukkan muka yang bosan ketika berinteraksi dengan orang lain yang tidak menarik minat mereka adalah tidak sopan dan mereka sangat tidak suka berlaku tidak sopan terhadap orang lain.

Setiap manusia mahu menjadi sebahagian daripada kumpulan atau organisasi. Rasa diteima adalah dorongan yang kuat dan manusia sanggup melakukan apa sahaja untuk berada dalam sesebuah kumpulan yang mereka kagumi.

Introvert juga mahu perkara yang sama, namun mereka tidak suka untuk bercakap mengenainya. Sebaliknya, keinginan untuk ditinggalkan bersendirian juga sangat kuat di dalam diri mereka.

Keinginan yang bertentangan ini membuatkan mereka kecewa dan dengan itu introvert menyembunyikan keinginan untuk bersendirian dan mengikut apa sahaja yang dilakukan dalam kumpulan yang mereka sertai.


5 Fakta Menarik Empire State Building : Bangunan Ikonik New York

Empire State Building merupakan sebuah bangunan ikonik yang terletak di Amerika Syarikat. Ianya merupakan simbol kemegahan bandar New York dan merupakan antara tempat tarikan pelancong yang paling popular di dunia dengan kira-kira 4 juta orang pelancong melawatnya setiap tahun.

Bangunan ini mempunyai geladak (dek/deck) peninjau di tingkat 86 dan 102 yang membolehkan pelancong menikmati pemandangan keseluruhan bandar New York, New Jersey, Connecticut, Pennsylvania dan Massachusetts. Ianya juga pernah menjadi lokasi penggambaran untuk filem-filem populare Barat seperti "The Amazing Spider-Man" dan "An Affair to Remember".

Kali ini, kami ingin berkongsi sedikit sebanyak fakta menarik mengenai bangunan ikonik di Amerika Syarikat ini yang tersenarai sebagai salah satu bangunan dalam senarai "National Historic Landmark" di Amerika Syarikat.

Pada penghujung tahun 1920-an, ekonomi New York sedang berkembang pesat. Oleh itu, pelbagai syarikat berlumba-lumba untuk membina bangunan pencakar langit tertinggi di dunia. Pada ketika itu, bangunan Wall Street’s Bank of Manhattan dan Chrysler Building sedang berlumba-lumba untuk memegang takhta bangunan tertinggi di dunia dengan menambahkan jumlah tingkat pada bangunan tersebut.

Semuanya berakhir pada 1929 apabila pemilik syarikat General Motors dan Gabenor bandar New York mengumumkan pembinaan Empire State Building yang lebih tinggi. Apabila siap pada tahun 1931, ianya menjadi bangunan tertinggi di dunia dengan ketinggian 1454 meter sebelum takhta tersesebut dirampas oleh World Trade Center pada tahun 1972.

Keseluruhan masa yang diambil untuk menyiapkan bangunan ini daripada fasa rekabentuk, pelan dan pembinaannya hanya mengambil masa 20 bulan. Proses pembinaannya pula hanya mengambil masa 1 tahun 45 hari sahaja, tempoh yang dianggap singkat bagi projek besar seperti ini.

Sebanyak 3400 orang pekerja bekerja setiap hari dimana 4.5 tingkat berjaya disiapkan setiap minggu. Kontraktor yang bertanggungjawab menyiapkannya adalah syarikat Starrett Brothers and Eken. Bangunan ini berjaya disiapkan lebih awal daripada tarikh asalnya dan lebih murah daripada anggaran kos asal pembinaanya. Untuk rekod, seramai 5 orang terkorban sewaktu proses pembinaannya.

Bagi memastikannya mendapat status bangunan paling tinggi di dunia pada ketika itu, sebuah geladak setinggi 200 kaki telah ditambah ada puncak bangunan ini. geladak ini berfungsi sebagai geladak untuk kapal terbang belon. Beberapa buah kapal terbang belon ini pernah cuba untuk menghampirinya tetapi gagal kerana keadaan angin yang terlalu kuat.

Peristiwa Bencana Hindenburg pada tahun 1936 yang mengorbankan 36 daripada 1936 yang menaiki kapal terbang belon ini menyebabkan kerajaan mengharamkan terus penggunaannya sebagai medium pengangkutan. Tahun berikutnya, geladak pada bahagian atas menara ini telah digantikan dengan antena televisyen.

Pada pagi 28 Julai 1948, sebuah jet pejuang B-25 telah melanggar bangunan ini pada tingkat ke 78 dan 79. Pesawat tersebut yang dipandu oleh Lt. Col. William F. Smith telah tersasar daripada arah akibat kabus tebal. Beliau berjaya mengelak jet tersebut daripada melanggar beberapa bangunan pencakar langit tetapi tidak berjaya mengawal jet tersebut daripada melanggar bangunan Empire State Building pada kelajuan 322km/j.

14 orang terkorban dilaporkan akibat kemalangan tersebut. 2 tingkat bangunan tersebut mengalami kerosakan tetapi tidak begitu teruk dan kebakaran berjaya dipadamkan hanya dalam tempoh 40minit. Bahagian bangunan tersebut yang tidak rosak pula dibuka hanya 2 hari kemudian.

Rekaan Empire State Building tidaklah unik. Malah, arkitek William Lamb daripada syarikat Shreve, Lamb and Harmon yang bertanggungjawab mereka bentuk bangunan tersebut mengambil inspirasi daripada rekabentuk dua bangunan lain - Reynolds Building (North Carolina) dan Carew Tower (Cincinnati).

Bangunan ini mempunyai kapasiti 20,000 orang pekerja dan 15,000 pelawat. Ianya telah disenaraikan sebagai salah satu daripada 7 keajaiban dunia dalam dunia moden oleh American Society of Civil Engineers.

Bangunan ini mempunyai geladak peninjau di tingkat 86 dan 102 yang membolehkan pelancong menikmati pemandangan keseluruhan bandar New York, New Jersey, Connecticut, Pennsylvania dan Massachusetts. Ianya juga pernah menjadi lokasi penggambaran untuk filem-filem populare Barat seperti "The Amazing Spider-Man" dan "An Affair to Remember".


10 Negara Paling Berbahaya Di Dunia

Setiap tahun, Institut Ekonomi dan Keamanan (IEP) menerbitkan indeks keamanan global untuk mengukur tahap keamanan dan kedamaian sesebuah negara atau rantau. Ranking ditentukan berdasarkan sistem mata.

Setiap negera dianugerahkan mata untuk satu set petunjuk dan negara-negara dengan skor yang tinggi dianggap sebagai selamat dan sebaliknya.

IEP menggunakan 22 penunjuk dalam mengukur indeks ini termasuklah perang/perang saudara, jumlah kematian, pembunuhan beramai-ramai bagi setiap 100,000 orang, kemudahan akses senjata api, hubungan dengan wilayah jiran, bilangan banduan, perbelanjaan ketenteraan, aktiviti pengganas, ketidakstabilan politik merupakan antara yang utama.

iluminasi.com kongsikan dengan pembaca 7 negara paling berbahaya di dunia menurut indeks keamanan global (GPI).

Korea Utara adalah negara dengan kuasa nuklear yang mana dunia tidak tahu apa-apa mengenainya. Semua aspek hak rakyatnya dikawal oleh kerajaan. Selepas mendapat kemerdekaan daripada Jepun, Korea terbahagi kepada dua bahagian dan Kerajaan Komunis Korea Utara diperintah oleh keluarga Kim.

Pembangunan ketenteraan yang pesat dan perang dengan Korea Selatan membuatkan ekonomi negara ini tidak stabil. Rakyat tidak memiliki apa-apa di negara ini kerana semuanya adalah milik kerajaan.

Ini mengakibatkan rasuah di tahap tertinggi. Menurut PBB, Korea Utara mempunyai rekod pelanggaran hak asasi manusia antara yang terburuk di dunia dan rakyat mereka tidak mempunyai hak kebebasan bersuara serta akses kepada keperluan asas manusia.

Kerajaan sewenang-wenangnya menahan dan menyiksa rakyat yang menentang pandangan pemimpin tertinggi. Banyak kematian disebabkan politik, hukuman mati, kekurangan makanan, infrastruktur, dan keperluan asas meletakkan Korea Utara di antara 10 negara paling berbahaya di dunia.

Di kedudukan ke-9 negara paling berbahaya di dunia adalah milik Pakistan. Sejak merdeka, Pakistan terlibat dalam 3 peperangan dengan India yang telah melemahkan ekonomi mereka. Ketidakstabilan politik dan pemerintahan tentera membuatkan situasi menjadi lebih buruk.

Sebuah negara yang diasaskan sepenuhnya berdasarkan agama menjadi tempat selamat bagi puak pelampau dan menggunakan tanah Pakistan sebagai pangkalan mereka. Untuk memanipulasikan struktur kuasa geopolitik, Pakistan dan ISIS secara aktif menyokong dan melatih pemberontak (terutamanya untuk menentang India, Pakistan, Afghanistan dan Iran).

Dasar ini berhasil untuk jangka masa panjang namun baru-baru ini ia memakan diri apabila Taliban, Lashkar-e-Tayiba, Harkat-ul-Mujahideen dan kumpulan lain yang dilatih Pakistan telah membelot terhadap mereka.

Ketika ini Pakistan adalah negara yang paling terjejas oleh keganasan di dunia. Negara ini juga berhadapan dengan masalah mencabar seperti kemiskinan, rasuah, buta huruf, keganasan dan ketidaksamaan pendapatan.

Pakistan juga diserang oleh pengganas kira-kira sebanyak 1,500 kali setiap tahun termasuk serangan pada tahun 2014 yang membunuh 145 nyawa, 135 daripadanya adalah kanak-kanak.

Selepas pengasingan rejim autokratik, sejak tahun 1997, Kongo berada berhadapan dengan perang saudara yang berterusan. Lebih daripada 5.5 juta orang terbunuh akibat perang atau situasi yang berlaku disebabkan perang.

Pengasingan besar-besaran membawa kepada keadaan hidup yang kotor dan tak sihat, termasuk malaria, cirit-birit, radang paru-paru dan kekurangan nutrisi yang berleluasa di kawasan terlibat.

Separuh daripada mangsa adalah kanak-kanak di bawah usia 5 tahun. Kongo mempunyai skor Indeks Pembangunan Manusia kedua terendah di dunia, di kedudukan 186 daripada 187 negara.

Negara terkandas Republik Afrika Tengah mendapat kemerdekaan daripada Perancis pada tahun 1960. Selepas kemerdekaan, negara ini berada di bawah pemerintahan tentera. Pertamanya, pilihan raya diadakan pada tahun 1993 dan selepas itu, berlaku pergolakan.

Sudan dan Sudan Selatan terletak di utara dan timur laut Republik Afrika Tengah dan pengaruh di 2 negara bermasalah ini dilihat merebak ke Republik Afrika Tengah.

Kerajaan, pelampau Kristian dan Islam masing-masing cuba untuk berebutkan kuasa pemerintahan negara. Konflik bersenjata berterusan ini membawa kepada kematian dan pengasingan sejumlah besar rakyat negara ini.

Banyak penyalahgunaan oleh pihak kerajaan, keganasan, hak asasi manusia yang teruk dan keganasan terhadap kanak-kanak serta wanita meletakkan Republik Afrika tengah di bawah radar banyak organisasi hak asasi manusia.

Sudan berhadapan masalah yang sama seperti Sudan Selatan. Keganasan etnik yang berpanjangan, 2 perang saudara dan konflik antara puak telah membahagikan negara menjadi pelbagai sektor, mengakibatkan terhasilnya Sudan Selatan.

Namun, apa yang menjadikan negara ini berbahaya adalah pembersihan entik, kemiskinan yang parah serta perhambaan yang berleluasa. Kelemahan kawalan kerajaan, keadaan kehidupan yang teruk dan daif serta pelanggaran hak asasi manusia meletakkan Sudan di kedudukan ke-6 negara paling berbahaya di atas muka bumi.

Somalia, negara tanpa kerajaan adalah tanah yang paling sesuai untuk kumpulan radikal. Somalia dibelenggu perang saudara sejak tahun 1991 dan ia merupakan salah satu perang saudara yang paling lama di dunia.

Perang berterusan ini membawa kepada negara ini mengalami kemiskinan yang melampau dana campurtangan antarabangsa menjadikan keadaan menjadi bertambah parah.

Serangan udaraa oleh Amerika Syarikat dan NATO meningkatkan sokongan kumpulan pengganas. Al-Shabaab yang mempunyai kaitan dengan Al-Qaeda dan banyak lagi kumpulan berasaskan puak bertanggungjawab dalam konflik ini.

Konflik tak berkesudahan ini bertanggungjawab ke atas ratusan ribu nyawa orang awam dan melanggar beberapa hak asasi manusia serta undang-undang antarabangsa.

Ketika ini, "penjaga keamanan" yang diketuai oleh PBB cuba untuk memperbaiki keadaan di Somalia. Ekonomi yang musnah, kelaparan dan krisis air menjadikan Somalia negara ke-5 paling berbahaya di dunia.

Selepas tahun 2003, pencerobohan Iraq oleh Amerika Syarikat yang secara rasminya berakhir pada tahun 2011, adalah punca utama Iraq berada dalam senarai negara-negara paling berbahaya di dunia.

Sebelum itu Iraq diperintah oleh Saddam Hussein dan campur tangan AS telah menjatuhkan kerajaan Saddam Hussein dalam perang selama 21 hari serta menghapuskan tentera Iraq.

Tentera AS campur tangan di Iraq dengan mendakwa untuk menhentikan Saddam daripada membina stok senjata kimia dan senjata nuklear yang mana kemudiannya dibuktikan sebagai tidak benar.

AS kemudiannya cuba untuk membetulkan situasi dengan memasang Kerajaan pro-AS yang mana menjadikan keadaan bertambah buruk disebabkan oleh diskriminasi kerajaan baru terhadap majoriti penduduk Islam Sunni.

Ketika ini, masalah utama negara ini adalah perkembangan pesat kumpulan ISIS. Dengan bantuan penduduk tempatan, kumpulan ini dapat merebut kawalan beberapa bandar penting seperti Mosul, Tikrit, Fallujah dan beberapa kawasan minyak. ISIS dikatakan mengawal 1/3 daripada Iraq, 1/3 lagi dikawal oleh pasukan Kurd dan bakinya dikawal oleh Kerajaan Iraq.

Pembunuhan besar-besaran dalam peperangan oleh pasukan AS/NATO bersama kumpulan pemberontak menjadikan Iraq sebagai negara ke-4 paling berbahaya di dunia.

Bermula tahun 2011, Sudan telah terbahagi kepada dua negara berasingan iaitu Republik Sudan dan Sudan Selatan. Sejak kemerdekaan, negara timur laut Afrika ini dibelenggu perang saudara di antara puak yang berlainan, demi mendapatkan kuasa.

Konflik berterusan ini membawa kepada terbunuhnya beratus-ratus ribu nyawa dan mungkin mencapai jutaan nyawa. Ditambaah pula dengan keganasan terhadap etnik yang berterusan menyebabkan negara ini mempunyai kedaan kesihatan yang paling teruk di dunia.

Wabak malaria dan HIV yang berleluasa menjadikan situasi semasa bertambah buruk.

Afghanistan berada di tangga ke-2 senarai negara paling berbahaya di dunia. Sebab utama di sebalik kedudukan ini adalah pendudukan asing yang lebih daripada satu dekad. Selepas serangan 9/11, sekutu NATO yang diketuai oleh Amerika Syarikat memutuskan untuk menggulingkan Kerajaan Taliban Afghanistan dengan mendakwa negara ini adalah kediaman selamat kepada para pengganas.

Sejak tahun 2001, Afghanistan telah duduki oleh tentera Amerika Syarikat dan perang yang berlarutan ini mengakibatkan kehancuran dan kemusnahan kebanyakan infrastruktur negara ini.

Menurut laporan Pertubuhan Bangsa-Bangsa Bersatu (PBB), lebih daripada 12,000 nyawa terbunuh dalam konflik bersenjata dalam tahun ini sahaja yang terdiri daripada orang wam dan anggota keselamatan Afghanistan.

Perang yang berterusan ini menghancurkan ekonomi yang membawa kepada kadar pengangguran yang tinggi dan golongan muda terdedah kepada ekstremisma.

Sebab utama yang menjadikan Syria sebagai negara paling berbahayaa di dunia adalah perang saudara di antara beberapa kumpulan pemberontak dan pemerintahan diktator Bashar al-Assad.

Syria adalah negara yang mana majoriti pendudunya adalah Islam Sunni, dan diperintah oleh pemerintah Syiah yang mana kerajaannya mempunyai sedikit atau tiada sokongan majoriti rakyat.

Keadaan ini melahirkan protes dan konflik bersenjata di seluruh negara. Kerajaan Syria cuba menyelesaikan isu-isu ini dengan menggunakan kekerasan dan senjata kimia pada rakyat sendiri.

Rusuhan politik melahirkan beberapa kumpulan pemberontak bersenjata seperti tentera Free Syrian dan banyak lagi. Kumpulan lain seperti ISIS mengambil kesempatan atas situasi ini dan dengan sokongan oleh penduduk tempatan, mereka berjaya untuk menubuhkan kerajaan yang selari dalam beberapa bidang.

Anggaran kematian yang disebabkan oleh konflik berterusan ini adalah kira-kira 200,000 orang dan 1 hingga 1.5 juta yang lain cedera.


Ini 7 Bakteria Yang Wujud Dalam Air Minuman Anda

Setiap kali anda minum air, pernah tak anda terfikir adakah air yang anda minum bebas daripada bakteria? Jika dilihat pada keadaanya, sudah semestinya ia kelihatan bersih.

Namun hakikatnya terdapat "raksasa halimunan" di dalam air minuman apatah lagi air paip di rumah anda, berenang-renang dan berganda dengan berbilion-bilion melalui setiap titisan air segar memasuki tekak anda.

Walaupun kebanyakannya adalah tidak berbahaya, tetapi apabila anda melihat dengan mata sendiri apa yang ada dalam air minuman anda, pastinya anda berasa sangat geli. iluminasi.com kongsikan 7 mikroorganisma yang mungkin hidup di dalam air yang anda minum setiap hari.

Lihat pada rupa bentuknya sahaja sudah menakutkan. Terdapat dua jenis inverterbrata, rotifer dan copepod, yang berenang-renang dalam air minuman anda. Daripada kedua-dua pepijat ini, copepod adalah lebih besar dan lebih umum.

Ia mampu membesar sehingga 2 milimeter dan merupakan sejenis krustacea, seperti udang kecil, dan spesis ini berada di merata-rata tempat. Kita minum dan basuh baju dengan kehadiran pepijat ini.

Walaupun agak menjijikkan, namun copepod mempunyai manfaat kerana ia kerap memakan tokson. Namun, hakikat bahawa pepijat ini boleh melepasi sistem penapisan bermaksud banyak lagi bakteria yang lebih kecil juga melakukan perkara yang sama.

Kebanyakan daripada kita tahu baway E.Coli atau Escherichia coli, bakteria yang hidup di dalam, pada dan sekitar najis tahi. Ia merupakan bakteria yang paling banyak dipublikasikan dan dianggap sebagai lagenda dalam dunia bakteria.

Dari makanan kepada air dan kembali kepada makanan, amat sukar untuk menjauhkan diri daripadanya. Sebab itu amat meresahkan apabila mengetahui bahawa semua air minuman mengandungi E.Coli di dalamnya.

Menurut Agensi Perlindungan Alam Sekitar (EPA), E. Coli masih boleh diterima selagi ia tidak hadir sebanyak 5% daripada sampel air yang diambil setiap bulan. Jadi jika majlis bandaraya menguji air sebanyak 100 kali sebulaan, 5 daripada sampel-sampel itu boleh dijangkiti E.Coli tetapi air masih dibenarkan untuk kegunaaan peduduk setempat.

Rhizopus stolonifer biasanya dikenali sebagai kulat hitam roti yang mana anda biasa lihat pada sekeping roti yang dibiarkan selama beberapa hari dalam keadaan terbuka. Dianggap sebagai kulat paling biasa di dunia, jadi tak hairanlah jika ia juga hadir dalam air minuman.

Kulat membiak dengan spora yang mana seperti debunga bunga, terapung-apung di udara sehingga ia menjumpai tempat yang sesuai untuk mendarat dan tumbuh.

Pada tahun 2006, kajian melihat pada kepekatan spora kulat ini dalam air paip dan mendapati bahawa Rhizopus stolonifer muncul 2.9%, yang dikatakan agak rendah dalam bahan tercemar.

Organisma ini tidak kelihatan mengerikan seperti yang lain-lain dalam senarai ini kerana kelihatan seperti percikan warna. Ia sebenarnya adalah amoeba, dan ia memakan otak.

Secara saintifik, amoeba menyerang sistem saraf seseorang dengan memasuki melalui rongga hidung, membunuh 98% daripada mangsanya. Jangkitan ini dikenali sebagai N. fowleri dan jarang berlaku, terutamanya kerana ia kurang berkesan jika air diminum secara oral.

Namun pada tahun 2011, 2 penduduk Lousiana mati disebabkan oleh meningoencephalitis (penyakit yang berpunca dari Naegleria - spesis amoeba) selepas memasukkan air paip dan garam ke dalam hidung dalam proses mengepam hidung.

Apabila kematian ini disiasat, amoeba yang memakan otak ini dijumpai di dalam tab mandi, topi kepala mandian dan pancur air. Walaubagaimanapun, kebanyakan jangkitan ini bukanlah disebabkan oleh air yang tercemar.

Kebanyakan kes berlaku disebabkan oleh berenang di dalam tasik atau sungai.

Dengan nama seperti Legionella, bakteria ini sudah kedengaran berbahaya. Dan sejak ia dinamakan bersempena dengan Legion Amerika pada tahun 1976, ia telah bertanggungjawab menjadi penyebab kepada 34 kematian dan 221 jangkitan.

Keadaan yang disebabkan oleh L.pneumophila kini dikenali sebagai penyakit Legionnaires dan telah membuatkan 18,000 pesakit dimasukkan ke hospital setiap tahun. Dan seperti yang anda jangka, bakteria ini hadir dalam air tercemar.

Simptom penyakit Legionnaires termasuklah kekeliruan, demam sehingga 41.5 darjah Celcius, hilang koordinasi, muntah, cirit-birit dan sakit otot. Ia menyerang pada waktu yang tidak menentu, dan pada tahun 2001, 700 orang di Sepanyol dijangkiti dalam satu kawasan berpusat.

Tak cukup dengan bahaya yang disebabkan bakteria ini, Tentera Amerika Syarikat memutuskan untuk menjadikannya sebagai senjata yang membawa kepada versi diubahsuai secara genetik dengan kadar membunuh setinggi 100%.

Ini adalah salah satu contoh lagi bagi kulat yang kelihatan lebih menakutkan daripada kulat di nombor 5. Seperti kulat yang tumbuh pada roti, spesis Chaetomium adalah kulat biasa dalam kehidupan seharian yang terapung-apung di udara di kawasan yang lembap yang boleh hadir di mana-mana saja dari kawasan paya sehinggalah ke dalam bilik mandi anda.

Ia jarang hadir dalam air paip namun jika ia berlaku, air tersebut akan berasa dan berbau sedikit pelik menandakan air itu tidak patut diminum. Chaetomium ini tidak berbahayaa namun dalam beberapa kes ia boleh menyebabkan jangkitan yang dikenali sebagai phaeohyphomycosis yang sangat berbahaya.

Salmonella biasanya hadir dalam makanan seperti daging lembu, bayam dan sudah tentunya ayam. Walaupun kurang namun ia juga hadir dalam air minuman. Pada tahun 2008, air paip di Colodaro bertanggungjawab ke atas 79 kes keracunan salmonella yang menyebabkan demam dan muntah-muntah.

Mereka yang mempunyai sistem imun yang lemah seperti warga emas sangat terdedah terhadap salmonella. Satu lagi kajian terhadap bekalan air di Togo, Afrika mendapat 26 kes pencemaran salmonella yang menunjukkan bahawa negara membangun mempunyai risiko yang tinggi terhadap jangkitan bakteria melalui air minuman.


5 Fakta Menakjubkan Tentang Pasukan Bola Sepak Iceland

Sekali lagi pasukan bola sepak Iceland mengejutkan dunia apabila berjaya mengikat finalis Piala Dunia 2014, Argentina dengan jaringan 1-1.

Perkara ini adalah sangat menakjubkan kerana ini adalah kempen Piala Dunia yang pertama disertai oleh Iceland dalam sejarah bola sepaknya, namun berjaya menidakkan pasukan yang diketuai oleh pemain yang dikatakan terbaik di dunia iaitu Lionel Messi.

Bagaimana mereka boleh mencapai kejayaan sebegini hebat? Iluminasi.com ingin kongsikan 5 fakta menarik mengenai pasukan bola sepak Iceland.

Iceland merupakan negara pertama dalam sejarah Piala Dunia yang mempunyai populasi kurang daripada 1 juta dan berjaya bertanding dalam pentas bola sepak terulung ini.

Populasi negara ini hanyalah seramai 334,252 orang, kurang daripada penduduk Alor Setar, Kedah, dengan anggaran 1 per 3 daripada penduduk pulau ini tinggal di ibu negara, Reykjavik.

Hebatnya negara ini, mereka berjaya layak ke Piala Dunia dengan hanya populasi yang sangat kecil manakala negara berpopulasi tinggi seperti Amerika Syarikat dengan populasi seramai 325 juta orang, gagal melayakkan diri.

Tidak cukup dengan itu, Iceland bukan sahaja satu per empat saiz Trinidad dan Tobago iaitu negara terkecil yang layak pada Piala Dunia yang lalu, malah tidak semua rakyat Iceland layak untuk bermain untuk pasukan bola sepak lelaki negara ini.

45% daripada populasi Iceland adalah sama ada terlalu tua atau muda untuk dipertimbangkan menyertai pasukan, dan baki 55% lagi, kira-kira separuh daripadanya adalah wanita.

Namun, mereka masih berjaya bermain di pentas dunia dan berada di kedudukan ke-22 terbaik dunia. Populasi rakyat Malaysia adalah kira-kira 32 juta, hampir 100 kali ganda populasi Iceland namun masih bergelut di pentas AFC dan berada di kedudukan ke-171 daripada 200 negara.

Sudah cukup luar biasa untuk Iceland berada pada tahap ini, apatah lagi mampu mengikat Argentina 1-1.

Sebelum 9 Oktober, yang juga dikenali sebagai Hari Leif Erikson di Amerika Syarikat bersempena dengan penjelajah Viking purba yang merupakan hero Iceland, detik-detik paling membanggakan bagi negara ini berlaku pada kejohanan Eropah pada tahun 2016.

Iceland bukan sahajaa layak menyertai kejohanan tersebut malah telah mengalahkan salah satu gergasi bola sepak dunia, England, di peringkat kalah mati.

2 gol pada separuh masa pertama membuktikan bahawa negara kecil ini sangat hebat dan telah mengejutkan dunia bola sepak dengan melayakkan diri ke peringkat suku akhir.

Kekalahan tersebut sangat memalukan bagi England (ranking ke-12 dunia)yang terdiri daripada pemain terkemuka dunia yang bergaji tinggi, dan membuatkan jurulatih Roy Hodgson meletakkan jawatan serta-merta.

Namun England bukan satu-satunya pasukan berprofil tinggi yang dimalukan oleh Iceland, malah Belanda (ranking ke-17 dunia) juga tewas 2 kali di peringkat kelayakan menentang Iceland memastikan pasukan Oranje itu tersingkir dari kejohanan UEFA EURO 2016 sepenuhnya.

Di sebalik kehebatan dan kejayaan yang dikecapi sekarang ini, Iceland bukanlah negara yang kuat dari segi sukan bola sepak sebelum ini. Malah, sehingga tahun 2012, mereka dianggap sebagai pasukan belasahan di Eropah, berada di kedudukan serendah ke-131 dunia.

Dan untuk menyelesaikan masalah ini, Persekutuan Bola Sepak Iceland atau Knattspyrnusamband Íslands, memilih untuk melabur untuk padang dan jurulatihnya.

Sebelum ini, Iceland menawarkan hanya sedikit latihan untuk jurulatih bola sepak, yang memerlukan jurulatih yang mahu menjadi jurulatih berkelayakan untuk mengembara ke tanah besar Eropah dan mempelajari mengenai sukan ini.

Namun kini Iceland menawarkan kursus yang murah bagi sesiapa sahaja yang berminat untuk menjadi jurulatih bola sepak di mana-mana peringkat. Daripada 334,252 penduduk Iceland, hampir 700 atau 0.21% mempunyai lesen A atau B dari EUFA untuk melatih bola sepak.

Ini memudahkan generasi bola sepak akan datang negara ini untuk mendapatkan latihan daripada jurulatih yang tahu bagaimana untuk melatih sukan bola sepak.

Iceland juga mula membina stadium berkubah (tertutup) supaya penduduk negara ini masih boleh bermain dan berlatih pada musim sejuk. Kini Iceland mempunyai 11 stadium berkubah, 22 padang terbuka dan 100 stadium lain, memastikan pemain bola sepak muda Iceland mempunyai tempat untuk bermain.

Projek ini mengambil masa bertahun-tahun untuk membuahka hasil. Namun pada tahun 2014, Iceland mula mengorak langkah dan berjaya berada di kedudukan 25 negara terbaik bola sepak, yang mana sebelum itu negara ini tidak pernah berada di kedudukan bawah 100.

Dalam filem Mighty Ducks yang kedua, jurulatih pasukan hoki kebangsaan Iceland dilatih oleh Wolf "The Dentist" Stansson, yang mendapat nama gelarannya kerana beliau sering menghentam pemain pawan sehingga patah gigi.

Namun dalam kehidupan sebenar, pasukan bola sepak kebangsaan Iceland dilatih oleh Dr. Heimir Hallgrimsson, seorang doktor gigi. Bagi mana-mana negara malah di Malaysia sekalipun, idea untuk seorang jurulatih bola sepak yang juga melakukan kerja sambilan adalah sesuatu yang luar biasa.

Namun, Heimir Hallgrimsson, jurulatih Iceland pertama yang mendapat lesen A, bukan sahaja menggandakan tugasnya sejak menyertai pasukan Iceland pada tahun 2011, malah sangat seronok melakukan tugas tersebut.

Apabila pasukan Iceland tidak berlatih atau bermain, Heimir akan melakukan tugasnya sebagai doktor gigi yang mana beliau memberitahu masih melakukannya terutamanya supaya beliau dapat merawat pesakitnya dan bertemu dengan orang-orang yang dirinduinya.

Malah, Heimir adalah seorang yang berpersonaliti baik. Ketika beliau menyertai pasukan ini pada tahun 2011, sokongan peminat untuk skuad ini adalah tersangat hambar, boleh dikatakan sebagai tiada sokongan langsung, memandangkan pasukan ini hanya memenangi 4 perlawanan dalam 6 tahun sebelumnya.

Jadi, untuk berhubung dengan peminat, Heimir memulakan tradisi di mana beliau akan bertemu dengan penyokong di sebuah bar di Reykjavik sebelum perlawanan, untuk membincangkan barisan dan taktik pasukan.

Tradisi ini berterusan sehingga kini, dan Iceland masih belum tewas dalam perlawanan kompetetif ketika bermain di tempat sendiri selama 4 tahun.

Selain itu, penjaga gawang Iceland, Hannes Halldorsson yang berjaya menepis sepakan penalti Lionel Messi juga mempunyai pekerjaan lain iaitu seorang pengarah filem, yang mana beliau hanya menjadi pemain bola sepak profesional bermula tahun 2013.

Jika anda melihat skuad Eropah di pentas Piala Dunia, pasukan-pasukan ini biasanya dipenuhi dengan pemain-pemain ternama dunia daripada 4 liga terkemuka Eropah iaitu Liga Perdana Inggeris, La Liga, Seria A dan German Bundesliga.

Namun, ia tidak berlaku dalam skuad Iceland. Daripada 23 pemain yang dipilih oleh Heimir dalam untuk 2 perlawanan terakhir kelayakan menentang Turki dan Kosovo, hanya seorang permaain bermain dalam 4 liga tersebut, iaitu Gylfi Sigurdsson yang bermain untuk Everton.

Dalam skuad piala dunia, hanya 3 orang pemain daripada 4 liga tersebut beraksi iaitu Johann Berg Gudmundsson (Burnley) dan Gylfi Sigurdsson (Everton) dan Alfreð Finnbogason (FC Augsburg). Kapten pasukan Iceland, Aron Gunnarsson bemain untuk kelab Cardiff City.

Nota: Jika Malaysia melakukan perubahan seperti Iceland, mungkin kita boleh berada di kedudukan 100 terbaik dunia. Itu sudah cukup membanggakaan


Inilah Doktor Yang Merevolusi Alat Senaman Moden - Dr. Gustav Zander

Pada masa kini, gimnasium merupakan satu kemudahan bagi orang ramai untuk melakukan senaman dan aktiviti fizikal. Malah, bisnes pusat gimnasium ini boleh dikatakan mendapat sambutan hangat daripada orang ramai apabila terdapat banyak syarikat yang membuka cawangan pusat gimnasium di merata tempat di seluruh Malaysia.

Dengan pelbagai kemudahan alatan senaman yang disediakan, maka anda boleh memilih untuk melakukan pelbagai jenis senaman berdasarkan objektif tertentu. Dumbbell misalnya, digunakan sebagai latihan bebanan yang membantu anda untuk membina otot bicep. Bagi yang ingin melakukan latihan kardiovaskular, maka anda boleh berlari di atas treadmill.

Pernahkah anda terfikir bagaimanakah rupanya keadaan gimnasium pada waktu dahulu? Apakah peralatan-peralatan bersenam yang wujud di gimnasium pada waktu dahulu? Ianya tidaklah seperti yang anda bayangkan dan sangat berbeza dengan apa yang ada di pusat gimnasium pada masa kini.

Kali ini, kami di Iluminasi ingin berkongsi sedikit sebanyak sejarah penciptaan alat gimnasium ini yang diinspirasikan oleh seorang doktor perubatan bernama Dr. Gustav Zander yang berasal daripada Sweden.

Dr. Gustav Zander merupakan seorang ahli perubatan yang lahir di Stockholm pada tahun 1835. Pada zaman kanak-kanaknya, beliau memiliki tubuh yang kecil berbanding daripada rakan-rakan sebayanya dan bercita-cita untuk memiliki tubuh yang besar apabila dewasa kelak.

Ketika berada di sekolah perubatan pada tahun 1860-an, beliau mula berjinak-jinak mencipta mesin yang menggunakan sistem pulley yang disambungkan dengan spring dan bebanan. Beliau percaya ianya dapat menguatkan tubuh badan manusia melalui latihan bebanan dan rintangan.

Akhirnya, beliau berjaya mencipta sebuah mesin senaman pertamanya yang direka khusus untuk menambahbaik otot tubuh manusia. Hasil ciptaannya ini juga bertujuan membuktikan teorinya bahawa jisim otot dapat dicapai melalui otot dan sendi yang harus bekerja melawan daya objek lain. Hasil ciptaannya ini membolehkan beliau diiktiraf sebagai pencipta mechanotherapy, iaitu alat yang berkemampuan untuk merangsang tisu dan membaiki otot tubuh badan.

Dengan menggunapakai teorinya itu dan bantuan kewangan daripada kerajaan Sweden beliau akhirnya berjaya menubuhkan Institut Terapi Zander yang terletak di Stockholm. Ianya dijadikan sebagai pusat fisioterapi untuk pesakit yang baru pulih daripada masalah atau kecederaan fizikal. Beberapa tahun kemudian, pusat terapinya mula mendapat perhatian ramai dan dibuka di seluruh Sweden.

Dengan sambutan hangat terhadap pusat terapinya ini dan bantuan kewangan daripada kerajaan, maka beliau tidak menghadapi masalah kewangan untuk mencipta pelbagai alat senaman baru. Setiap alat senaman ini dicipta untuk tujuan tertentu. Di bawah ini adalah gambar beberapa alat senaman yang dicipta oleh beliau.

Pada peringkat awal, beliau hanya membangunkan alat senaman ini untuk orang lelaki dan kanak-kanak. Dengan biaya oleh kerajaan, maka pusat terapinya ini boleh diakses oleh semua golongan kecuali wanita. Pusat terapinya ini juga membolehkan golongan yang bekerja di pejabat yang mengamalkan gaya hidup sedentari mula melakukan senaman fizikal.

Nota: Gaya hidup sedentari adalah gaya hidup yang tidak melibatkan sebarang aktiviti fizikal, contohnya bekerja di pejabat.

Bagi golongan ini juga, mereka juga sanggup membayar harga yang mahal untuk membeli alat senaman ciptaan Dr. Gustav Zander untuk diletakkan di rumah mereka. Selain Sweden, populariti alat senaman Dr. Gustav Zander mula tersebar ke seluruh dunia dan menjelang 1911, sudah 300 pusat gimnasium telah dibuka di seluruh dunia.

Segala usaha Dr. Gustav Zander ini tidak sia-sia dan mendapat pengiktirafan masyarakat dunia. Beliau adalah antara orang terawal yang mempercayai teori bahawa latihan bebanan dapat membantu membina jisim otot dan senaman dapat membantu meningkatkan kesihatan manusia.

Pada awal 1900-an, alat senaman Dr. Gustav Zander mula dieksport ke Amerika Syarikat. Dalam Centennial Exhibition pada tahun 1876 di Philadelphia, beliau telah dianugerahkan pingat emas atas ciptaannya ini. Walau bagaimanapun, di Amerika Syarikat beliau mengubah strateginya apabila mula menumpukan prospek pelanggan yang berasal daripada golongan pejabat dan kaya.

Beliau telah membuat klinik swasta dan spa kesihatan mewah yang dikhususkan bagi golongan ini. Menjelang 1906, pusat gimnasium telah dibuka 146 negara seluruh dunia. Boleh dikatakan banyak alat senaman di gimnasium yang wujud pada zaman moden kini diinspirasikan daripada hasil kerja Dr. Gustav Zander ini.


Jangan Mimpi Nak Jadi Tentera Kalau Tak Bersedia 9 Perkara Ini

Penulisan ini ditulis Kapten Dhany Sarip TUDM, seorang Pegawai Undang-Undang TUDM di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Di antara salah satu pekerjaan yang paling sukar dan berbahaya di dunia adalah menjadi seorang tentera. Seperti yang umum tahu, tugas dan tanggungjawab tentera adalah menjaga dan memastikan keselamatan negara serta orang awam terjamin.

Ia termasuklah berhadapan dengan krisis dan perang di sempadan negara. Tak kiralah sama ada tentera darat, udara atau laut, tugas mereka tersangatlah berat dan sukar.

Jadi, jangan sesekali menyertai angkatan tentera, melainkan anda betul-betul bersedia kerana:

Profesion tentera bukan seperti pekerjaan lain. Dunia ketenteraan tidak seperti profesion lain yang membenarkan pekerjanya untuk memohon berhenti.

Tidak kira sama ada pemberhentian melalui notis, atau berpindah tempat kerja secara mengejut tanpa notis; itu bukanlah sebahagian dari etika kerja warga tentera.

Warga tentera terikat dengan suatu tempoh perkhidmatan berdasarkan jenis pentauliahan. Tempoh tersebut adalah saling berbeza; 10 tahun, 13 tahun, 21 tahun dan lain-lain.

Walau berapa lama pun tempoh yang telah ditetapkan, warga tentera wajib untuk menghabiskan tempoh perkhidmatan tersebut. Justeru sekali bersama tentera, maka selamanya bersama tentera sehinggalah mencapai Tarikh Tamat Perkhidmatan (TTP).

Namun begitu dalam keadaan tertentu, warga tentera boleh diberhentikan atas beberapa sebab. Misalnya masalah perubatan yang telah disahkan oleh Lembaga Perubatan atau sabit kesalahan oleh Mahkamah Tentera dan telah dijatuhkan hukuman dibuang dari perkhidmatan.

Tetapi juga perlu patuh pada undang-undang tentera, yakni Akta Angkatan Tentera 1972 sebagai rujukan utama.

Warga tentera cukup sinonim dengan disiplin. Tanpa kualiti disiplin yang cemerlang, masakan warga tentera mampu untuk menjadi benteng pertahanan Negara; sama ada semasa dalam tempoh perkhidmatan giat atau tidak.

Perkhidmatan giat bermaksud dalam masa sedang bertempur di medan perang atau berada di suatu wilayah yang bergolak demi memelihara keamanan.

Di antara aspek utama yang menguji tahap disiplin warga tentera ialah kepatuhan terhadap undang-undang. Berbanding masyarakat awam, warga tentera perlu mematuhi satu lagi jenis undang-undang yakni Undang-Undang Tentera. Rujukan undang-undang ini adalah Akta Angkatan Tentera 1972 berserta undang-undang subsidiari yang lain.

Hakikatnya, terdapat sejumlah rujukan undang-undang yang perlu dipatuhi warga tentera selain akta tersebut. Contohnya adalah Kaedah-Kaedah Angkatan Tentera (KKAT), Peraturan-Peraturan Angkatan Tentera (PPAT), Perintah Majlis Angkatan Tentera (PMAT), Perintah Tetap Pasukan, Direktif Panglima dan bermacam lagi.

Bayangkan berapa banyak beban yang perlu dipikul di pundak? Sedangkan undang-undang awam yang belum tentu berjaya diikuti sepebuhnya, didatangkan pula Undang-Undang Tentera. Namun tidak mustahil jika anda memang beriltizam untuk menjadi sebahagian dari famili besar Angkatan Tentera Malaysia.

Anda boleh dipanggil kembali bertugas pada bila-bila masa. Namun begitu, kebajikan anda tetap akan dijaga dengan sebaiknya.

Ini adalah cabaran utama yang berkait rapat dengan moral warga tentera. Tidak keterlaluan untuk saya katakan bahawa isu ini seringkali menjadi punca mengapa warga tentera melakukan kesalahan tidak hadir ke tempat kerja.

Sememangnya setiap pekerja di mana-mana lapangan pekerjaan mengimpikan beberapa hari cuti dalam setahun untuk berehat dan meluangkan masa bersama keluarga tercinta. Termasuk juga warga tentera yang juga seorang manusia yang pastinya mempunyai nilai manusiawi.

Namun begitu, ada kalanya warga tentera tidak diberikan cuti kerana terlibat dengan tugasan tertentu, Khususnya mereka yang sedang bersibuk kerana terlibat dalam operasi atau sedang memikul senjata di perbatasan Negara.

Ini adalah harga yang terpaksa dibayar oleh warga tentera semata-mata untuk memastikan seisi rakyat dapat tidur lena lantaran bebas dari ancaman musuh atau anasir luar yang memudaratkan. Agar Malaysia yang tercinta bisa mengecapi keamanan.

Ada juga warga tentera yang sudah pulang bercuti, tetapi dipanggil semula untuk masuk bertugas. Ini terpaksa dilakukan juga dengan penuh keakuran, kerana cuti bagi warga tentera hanyalah suatu keistimewaan, bukan hak milik yang boleh dituntut sewenang-wenangnya.

Kegagalan untuk tidak hadir ke tempat kerja dalam tempoh bawah enam jam adalah kesalahan di bawah Seksyen 58 Akta Angkatan Tentera 1972 iaitu Kesalahan Tidak Menghadiri Kewajipan atau Perbarisan.

Manakala dari tempoh 6 jam hingga 21 hari, kesalahan adalah di bawah Seksyen 55 Akta Angkatan Tentera 1972 iaitu Tidak Hadir Tanpa Cuti.

Untuk tempoh 22 hari dan seterusnya, dikira sebagai Tinggal Tugas di bawah Seksyen 54 Akta Angkatan Tentera 1972.

Tidak hadir ke tempat kerja mungkin kelihatan enteng bagi sesetengah pihak, tetapi tidak dalam perkhidmatan tentera. Malahan, Sijil Sakit yang diperolehi dari hospital atau klinik luar tidak boleh diterima dengan mudah melainkan mendapat pengesahan dari Rumah Sakit Angkatan Tentera (RSAT).

Betapa tegasnya perkhidmatan tentera demi mengawal kehadiran warga tentera ke tempat kerja. Kegagalan untuk hadir ke tempat kerja tanpa justifikasi yang kukuh boleh menyebabkan pelaku didakwa dan dijatuhkan hukuman tertentu.

Ada sesetengah kesalahan yang dilakukan oleh warga tentera, oleh dibicarakan secara terus boleh Komander Rendah atau Pegawai Memerintah mengikut pangkat dan jenis kesalahan.

Sistem Undang-Undang Tentera terdiri dari beberapa peringkat. Dari serendah-rendah peringkat Komander Rendah dan diikuti Pegawai Memerintah, sebagai suatu penegasan bahawa tahap disiplin warga tentera sentiasa diperhatikan oleh pegawai atasan masing-masing.

Seandainya warga tentera terlibat dalam sebarang salah laku, maka bersedialah untuk dibicarakan.

Peringkat yang lebih tinggi dalam sistem Undang-Undang Tentera adalah Mahkamah Tentera. Tidak ubah seperti mahkamah awam, pelaku kesalahan akan dibicarakan di mahkamah ini mengikut prosedur yang telah ditetapkan.

Contoh hukuman yang boleh dijatuhkan oleh Mahkamah Tentera adalah; hukuman penjara tidak lebih dari tempoh empat belas tahun, dibuang kerja dengan keji dari perkhidmatan, dibuang dari perkhidmatan, lucutan kekananan pangkat, denda, amaran keras dan amaran.

Keberatan hukuman adalah bergantung pada tahap kesalahan yang telah dilakukan.

Tentera bukan badan beruniform semata-mata, tetapi angkatan bersenjata yang bertanggungjawab mempertahankan kedaulatan Malaysia.

Justeru, aspek disiplin sangat dititik beratkan. Sesetengah salah laku tampak remeh, tapi hakikatnya tinggi nilainya dalam menentukan kejituan disiplin warga tentera.

Tahukah anda bahawa perkara-perkara tersebut dikira sebagai kesalahan dalam perkhidmatan tentera?

Itu belum ambil kira lagi perkara-perkara yang kelihatan lebih remeh. Antaranya:

Justeru warga tentera perlu mematuhi peraturan yang telah ditetapkan. Sebagaimana yang ditegaskan sebelum ini, setiap salah laku yang telah dilakukan oleh warga tentera akan diambil tindakan yang sewajarnya demi mendisiplinkan warga tentera.

Maka, warga tentera perlu sentiasa beringat agar rekod perkhidmatan mereka kekal bersih dari sebarang noda permasalahan disiplin.

Ia ada amanah yang perlu dipikul. Jangan jadi tentera yang langsung tidak boleh dijentik. Ada pun budaya buli dan salahguna kuasa yang sering menjadi kerisauan, undang-undang untuk mengekang sentiasa ada.

Warga tentera perlu mengetahui hak mereka dua-dua salah laku yang berkait rapat dengan isu kemanusiaan dan integriti ini. Pastikan saluran yang betul diguna pakai agar tindakan yang sewajarnya dapat diambil.

Justeru jika rasa tidak mampu, jangan sekali-kali bermimpi untuk cop sepuluh jari. Kelak anda akan menutup peluang kepada mereka yang benar-benar layak dan berupaya untuk menyarung uniform sebagai warga tentera.

Tetapi jika anda bersiap siaga untuk hidup sebagai seorang soldadu, selamat datang ke Angkatan Tentera Malaysia!

Nota: Penulisan ini adalah berdasarkan pandangan peribadi penulis dan tidak mewakili organisasi ATM, TUDM atau mana-mana entiti yang bernaung di bawahnya